url: =AMANPHA PU LE PATE’ NUNTAKNA (Precios De Vita Patres) .NGENZO BEH HENKAI(Tomu )BAWNGTE TANGTHU - Laibu Saal\nHome > Thuluui/Articles > AMANPHA PU LE PATE’ NUNTAKNA (Precios De Vita Patres) .NGENZO BEH HENKAI(Tomu )BAWNGTE TANGTHU\nAMANPHA PU LE PATE’ NUNTAKNA (Precios De Vita Patres) .NGENZO BEH HENKAI(Tomu )BAWNGTE TANGTHU\nAMANPHA PU LE PATE’\n(Precios De Vita Patres)\nLam Suan Thang\nMang Za Dal\nHenkai (Tomu) bawngte Khang Tangthu\nLaibu bawl hun:\nPu Suan Kai in akhansung nikhat, ngamsung avakleh Thantha bu mu hi. Kahto-in a etleh, Vasa namkim mul tawh a bu bawl hi.\nPu Suan Kai inzong, hih Thantha inzong Vasa namkim tungpan siahla ahih leh keizong kala ding hi ci-in siahlak kipan hi. Kaalzang khua ah Khangkua sung siah la hi.\nI. PU le Pate Khamtung Zogam Tunna\n1. Khua satna leh khua munte\n2. Khaman’ khua satna\n3. Luika khua satna\n4. Ciimnuai khua satna\n5. Simzang leh Tumang\n6. Pu Ngen Zo sihna leh Zopheikhua tunna\n7. Tumang pan Botung\n8. Botung pan Phaipi\n9. Kaalzang khua satna\nII. Mimal’ thu leh Behmin\nSuan Kai leh Hen Kai\nKaih Thang’ thu\nMuang Suak leh Tomu\nIII. Khua satna – 2\nPhaipi khua Zuatkikna\nPhaipi pan Laibung\nAnngo khua satna\nHaikawn khua satna\nTomu leh Sihzang\nAnngo pan kiamna\nAnngo leh Haikawm pan Suanzo ah\nSuanzo pan Suangsau\nSuangsau pan Khuangen\nPu Thuam Thang leh Atate\nIV. Khua-ngen Khua nusiatzia\nLon Awite Unau\nUnau teng kikhen\nLuh Zom leh Khualai ngam\nTawng Lam leh Khua-ngen longam\nV. Englik-te Uk ding utlo\nEnglik-te do ding Khensat\nEnglik-te tawh Kilemna bawl\nKiciamna leh Myo-ok suamna\nThau khopna leh Khua kigawmna\nGam leh nam a’ding Pu Thang Suak\nPu Ngen Dong leh Pu Khoi On-te Unau\nVI. Englik-te do ding kipan\nGalkapte in Paikhiatpih\nZan khat Hun\nCiahkik ding Khensat\nTedim Thong ah\nAsi teng Kivui\nVII. Tuahsia Hi lo …. 34\nUnau khat Mapang khat\nAsi-te lerh Amat-te\nVIII. Innluah thu\nNgen Zo’ suan Hen Kai (Tomu) Innpi\nNauzaw Innluah pan Uzaw Innluah\nIX. Thu khupna\n-Thudot leh Laibu ette\n- Ngenzo Beh Khangsimna\nA beisa tuma kum 10 hunlai-in, “Suantak’ tu Ngen Zo’ Suan Henkai bawng (TOMU BEH) U LEH NAU KIZOPNA” cih laibu neu khat bawlin i nei hi. Tua in, u leh nau khang i kizopna hong tel sak tuam mahmah hi. Tu-in, “A manpha Pu leh Pate’ Nuntak hun” cih minvawhin, Suantak’ tu Ngen Zo’ beh Hen Kai (Tomu) bawng Tangthu laibu neu khat i neithei hi.\nHih laibu in:\nI khang tangthu,\nI pu leh pate nuntak zia,\nI pu leh pate ii thuakna-te . . .hong musak ding hi.\nIh pu leh pate: Laibung, Anngo, Suanzo, Suangsau . . . khuate ah a teen uh hun sungin mi namdangte tawh kitamhelin, teengkhawm uh hi. Tua hunte panin kimkhatte in, Kawlzaang sung (Bunglung, Khampat te pan Manipur), kimkhatte Falam gam, kimkhatte Tedim gampan Manipur (Saklam) tung uh-a teengsuak uh hi.\nMundang atung pu le pate in, Suante ahih-keileh namdangte ii behmin pua in om uh hi, cih athuin theihhuai hi. Adiak diakin Pu Thuam Lam’ sanggam pa Tulpipa Pu Hung Kip’ suan leh khakte in Pu Thuam Thang sanggam Leng-a, Se Laamte, Pu Song Khoi ii zima-tate Hong Song, Khup Hong, Thang Son leh Dawn Zongte; hih pu leh pate in a kitangkhai zawdiak, milak-a tualtang thei zaw-hiat teng ahi uh hi.\nKum sawtpi paikhinta ahih manin, mundanga om i pu le pate in a omna uh mun-ciat pan, amau leh amau uh hong kilakkikna lotawhin u le nau ikimuh-kikna ding ol nawn lo hi. Pu le pate in, a nuntakna uh, thu le late, a tangthute uh lagui tawh na ciamteh uh ahih manin, mailam ah, “I Kheltheih loh Tangthu maan” cih laibu zong i suaksak ding maban inei hi.\nHih laibusung thute, kammal zatte, laigualhzia cihte khel-a ipuah loh buang, thu dang tam i helbeh khakleh, i Tangthu Maan hi lo ding hi.\nHih laibu na sim ciangin, “Mite theih loh Mi-manpha Nam” na hih lam na kithei ding hi.\nMite in hong thei lo zo, TOPA in hong theikei-laileh I nuntakna dah huai mahmah ding hi. Tua ahih manin, “…Nang pen na minin kong sam a, … min thak kong phuah hi” (Isa. 45:4,) hong cih mimal I hih ding thubul penin koih ciat ni.\n(Lam Suan Thang)\nPu le Pa te tangthu ikaihkhopna, Laibu a ihbawlna, i ngimna in;\n- Pu le pate nuntakna etteh huaite etteh ding\n- Pu le pate nuntakna zuih huaite zui ding\n- Pu le pate khekhap manphate kemcing ding\n- Pu le pate khialhnate pan kipuahpha ding\n- Pu le pate cihtakna te etteh ding\n- Pu le pate haksat thuaknate etteh ding\n- U nausung kihuai, kikhualnate etteh ding.\n(Thuam Khan Thang)\nNgenzo beh (Tomu bawng)te tangthu pen laibu in omnailo ahihman in akicianin kitello a, upmawh thuin ki-at zelhi. Tuma kum20 hunlai pan kipan in, tangthu bukhat neihding kilunggulh a, u leh nau sung tangthu theite kiangah laibu neihding kihanthawn zel hi.\nLaibu ading tangthu kaikhawm Lam Suan Thang leh laikhen Thuam Khan Thang te-in phaltak in laibu bawltheih nading hongpia ahihman in leh, Pasian in hunlem hongpia in, laibu neizo ihhihi.\nTangthu kaihkhop pen tuma kum10 lai hi a, tu-in laibu abawlzopan ihhih manin khangsimna te ah tulai tak huntawh akisam tampi omding hi.\nHih laibu pen ihhih zawhzahin ihkaihkhop hi a, akimpen zong hinailo hi. Akisam tampi omlai ding a, laibu etkak te, thudot tezong tangthute tawpna ah hoihtak in ih suaksak hi.\nHihlaibu pen manpiakloh ding hi-a, innkim in ihneihkim ding, ih lunggulh hi. Mailam ah hihsang akicing zaw, ahoihzaw ihbawl zawh nading, ih hahkat toto lai hi.\n(Mang Za Dal)\nHEN KAI’ SUANTE’ TANGTHU\nPU LEH PATE KHAMTUNG ZOGAM TUNNA\nKhua satna leh Khuamunte:\nKhaman’ khua satna:\nIh pute i pate in Khawlzang kici Khawlpina (Kawlpi) gamah tawlkhat khawlin teeng uh hi. Kawlmangte (Kawlpi muna omsate) kulh bawl ding athulelhna hangun, kha man sung paikhia-in khua khat sat uha, “Khaman khua” ci uh hi.\nKha-man’ khua pa’n Pu Song Thu makai-in, kimkhatte Tuingo dung zui-in paito uh hi. Tawivum pan khua-en in mual sangzaw zuan uh hi. Thuamvum ah suangthu thum phutin, “muibiak” bawl uh hi.\nLuika khua satna\nThuamvum pan kimkhatte mai ziatlam mualdung zui in, kimkhatte nung veilam mualdung zui in kikhenin gun lam zuan tuak uh hi. A paipai uh leh gunpi ka kici munah kituak-in, “Luika” khua sat uh hi.\nLuika khua mincip na hangin Pu Song Thu mah makai in, a lo zuatna uh “Ciimnuai” ah khuasat in teeng uh hi. Ciimnuai ah mi a tam semsem ciangin Bualtung, Zophei, Baangzang, Kulpi, Botung, Tuumzang, Kaalzang, Phaipi, Beellei, Muizawl, Haikawn, Suanzo, Sasih, Suangkang, Vanglai, Teikhang, Teizang, Ngaalang, Taakmual, Thanglo, Khualai, Khuangen, Engzang, Suangsau, Haikawm, Anngo, Khaukul, Zuangzang … cih bangin Tedim gam sung muntuamtuam zuanin khuasatin teeng uh hi.\nSimzang leh Tumang (Paakzaanggam) Khuasatna\nCiimnuai ah khang guk bang a teenkhit uh ciangin, Pu Neih Lut in Simzang ah lo zuanin khua sat hi. Pu Neih Lut a sih khit ciangin Simzang khua pan, Pu Ngen Zo in Tumang khua sat hi. Pu Ngen Zo in, tapa Khup Mu leh Suante, leh a zinung tawh Hen Kai nei hi. Hen Kai, zinung ta ahih manin beh leh phung khua leh tui in neubawl uh hi.\nPu Ngen Zo sihna leh Zophei khua tunna\nTumang khua, Khuathangte in simin, Pu Ngen Zo that hi. Pu Ngen Zo sihkhit ciangin, Khup Mu leh Suante amau unau Zophei ah lal uha, a sawt lo-in Bualtung khua ah lal leuleu uh hi.\nTumang pan Botung\nGal le sa launa hangin Tumang khua mi kimkhatte in, Bualtung khua zuan uh hi. Hen Kai te nuta zong, Bual tungah tawl khat sung teeng uh hi. Bualtung pan Botung zuanin, a sanggamte Khup Mu leh Suante tawh kimukik uh hi. Suante pen kaalsingpi khat ii zangah teeng ahih manin Kaalzangpa, Kaalzangte cih min ngah hi.\nBotung pan Phaipi\nBotung khua pan Khup Mu in a sanggamte tawh kikhen in, Thanglo khua satin teeng hi. Buansiing Pu Hang Suum, Suante leh Hen Kai, leh Bualtung khua mi kimkhat kizawnin Phaipi khua sat uh hi.\nKaalzang khua satna\nKaalzangpa Suante in a gamvaakna pan, lo gam khat ciamteh hi. Pu Suan Kai in a pa Kaalzangpa’ lo gam ciaptehna ah lo zuan bek lo-in, khuasat ding sawm hi. Suan Kai in a pano Hen Kai leh a khuapihte kimkhat zawnin, “Kaalzangpa’ lo, Kaalzangpa’ khua” ci-in lo zuanin khua sat uh hi. Suan Kai mahin Tual phuisam leh hausa sem hi. Kalzang khua vaangpha-in, minthang mahmah hi.\nMIMAL’ THU LEH BEHMIN\nSuan Kai leh Deih Uap kiteenga, tanu Cing Tun, Laak Vung, leh tapa Suang Zong, Suan Phut, Luah Lang, Suan Man leh zinungtawh tapa Mang Hil, leh tanu Phut Dim nei hi. Ngen Zo’ zinungta Hen Kai leh Suan Kai’ zinungta Phut Dim ki-it lua uh hi. Phungkhawm ding ci-in beh leh phung-in a kiteen ding awi lo uh hi. Kikhen zolo in kiteng uha, tapa Kaih Thang nei hi.\nKaih Thang, teitang-in ngalpal mahmah hi. Zi nei in khawh leh eh, lup leh huan, vulh leh khawite ah nuamsa mahmah hi. Ngalhat in galhang mahmah aa, thah leh mat minthangin mite’ muan len suan khatin om hi. A pu Ngen Zo’ phula ding, Khuathang khua ah kuan-in gualzo takin ciahkik hi. Tuabang hinapi, a tapa Muang Suak, kum nih pawl a phak in, Kaalzangah galte’ khutlum tawh a nuntakna bei hi.\nMuang Suak, a pa sih sawt loin, a nu in zong sihsan hi. Muang Suak a papi Suan Kai in keem hi. Muang Suak tagah in genthei-takin om hi. Tei mahmah aa, mite in tagah zinung’ suan ci-in simmawh bawl uh hi. Pu Suan Kai ii thacial ni khat, mite zu ne sa ne-a a omlaitak Muang Suak, a aikhau vilna pan Vagik-baal khat ciahpih-a, a papi ang ah a tut khian leh Pu Suan Kai lungdam mahmah hi.\nPu Suan Kai in ama’ inn pan Muang Suak zi neisakin, inn leh lo guan hi. Muang Suak in a inntuan khit ciangin sasiang in a inn pan voktal tuk nga khat go hi. Apapi Pu Suan Kai a itluatna tawh a sa, liang khat pia hi. Zu-nek an-nek sulin mite in: Thallohsa dingin sazaang kipia bek; na tokaina hi; nang, tuni To a mu hi teh, ci-in noh bawl uh hi. Tua aa kipan sihmun, nopmun te ah mite in Muang Suak pen, “Tomu pa” ci uh hi. Tua hun pan kipan-in Ngen Zo’ tu Hen Kai’ suan tengin “TOMU” kicisuak a, asawt ciangin behmin suak hi. Muang Suak ngalpal-in, bel-in, thanuam mah mah hi. Khawh leh eh lup leh huan, vulh leh khawi mite a’ eng lo hi. Kawlzang simin Kawlmangte man hi.\nMuang Suak in a khangham toh ciangin a nuntakna-sate lungngaikik in:\n(a) Ka seino in vokpi tawh baalhawng ne ing, milun kisa teeng khawi in neilei ing ee.\n(b) Tuizum pan maa bang pan ing, zocing dawn ah, taangin khuamual ah ka suah lei hi ee.\n(a) Kangkuai taleng khuva kangkuai aw ci, maazam taleng mimva bualna aw ci ee.\n(b) Khuva kangkuai honsing in selei ing e, mimva bualna beemtaang in guallei ing ee…\n…ci-in, la phuak hi.\n“Hen Kai’ suante zinung ta, zinung suan, meigong tagahte, namtomte…” ci-in, Hen Kai khang pan Muang Suak khang dongin simmawh nuainenna thuaklua kisa uh hi. Tua hangin nopna dahna, gal mualgial samualgial na te ah, “Ngen Zo ii tu, Ngen Zo ii tu…” ci-a kiminlawh Hen Kai’ suan te in, Suah Thuam’ khang ciangin, “Kaih Thang ii tu Kaih Thang ii tu …” ci-in minlawh minsialna zang uh hi.\nThalloh sa Piakna\nMuang Suak in a inntuankhit sasiang gawh saliang a papi a piak, mite ii sialnohna tawh “Tomu” min a lam bangin, tua hun pan kipanin Ngen Zo ii tu Hen Kai’ suan Tomu te in, “Thalloh sa” dingin saphei tumbul zang uh hi. Hen Kai’ suan Tomu te in saphei tumbul a piak ciangin nam dangte in, “Suante kipia” ci-in minnei sakin kamzat in nei uh hi. Tomu beh sungah “Thalloh sa” in saphei tumbul, 1950 kum dong kizang hi.\nPu Suan Kai, Pawi galsima pai Khuangli khua ah si hi. Muang Suak in a papi a sih ciangin, Kaalzang ah teentul ding lungtu zolo hi. Muang Suak in Phaipi khua zuankik hi.\nPawi gal lelhtakin, Phaipi khua pan Phaipi mi, Buansing, Samte, Sangte, Aakte, Zil-om leh Tomu pu Muang Suak te in Phaipi khua nusia in, Zuangzang khua sat uh hi. Zuangzang khua minin vuk ahih manin, Khaukul khua sat uh hi. Khaukul khua pan Pu Muang Suak leh Phaipi mi kimkhatte in, Laibung khua zuan uh hi. Pu Muang Suak in Kaalzang nusia in Laibung a zuatna:\na. Mimbang pianna Kaaltui vang khua, ngai lo bang tuang nusiang e.\nb. Mawng bang peemna Bungtui vang khua, nih thum hai bang ngaksak aw,.. ci-in la phuak hi.\nNgen Zo’ tu peuhmah u-bel in “Tuul tawi” in, nau-bel in, inn luah hi. Tua hi a Ngen Zo’ tate sungah Khup Mu in Tuul-Tawi hi. Anngo sat ding ciangin lam-gamlatna hangin, Limkhai pan Behtuulpi pa Pu Khup Mu in Tuul khen’ in Anngo khua pan, Pu Hung Kip in Behtuulpi sem hi.\nLaibung pan Pu Suah Thuam in, Anngo khua sat hi. Gam leh lei pha in, khua-hun hoih ahih manin kum khat in taang nih vei (tuuk nih vei) tung hi. Mite cidam in, tha cing uh hi. Khawh leh eh hau in, hulh leh khawi pungin nuamsa mahmah uh hi. Mite cidam in tha cing uh ahih manin, a kim a kianga mite in, “Tomu luangdawngte” ci-in kam zat leh thuciinin nei uh hi. Anngo ah Vaipheite tawh tengkhawm uh-a, inn sawm-kua vallak ah, Vaiphei te inn sawm bang om hi.\nAnngo teen sungin, Pawi gam, Bunglung gam te sim zelzel uh hi. Gam le lei hoih ahih manin thanuam uh-a, sun bek hilo zan kha taang nangawn in na sem uh hi. Mi tam kisa kawm, kigualnuam sakkawm tawh kha taang nuai-ah na asep kawmkawm un, “Tung-a alsi phe sipsip, nuai-a Tomu phe sipsip” ci-in gualnop kam na zang kha ngei uh hi.\nAnngo khua a teen lai un, “Innmai sa” a nek uh ciangin a mote uh kimkhat pai lo thei zel uh hi. “Pai ni” ci-a a kizot uh ciangun, “No ii innsik zong cinglo” ci-in kam khialthei zel lai uh hi.\nAnngo khua ah mi tam kisa uh ahih manin kimkhat in Haikawn khua sat uh hi. Haikawn khua ah zong cidamin, nuamsa in hau mahmah uh hi. Anngo hitaleh, Haikawn hitaleh nisimin zunung, gal-ai sa-ai, ailawng-tawh in sun le zan khuang leh sialki, zam ging tatsat ngeilo uh hi. Giitta ii tangvui tuah a muh uh ciangin “Anlak hun ta ei” ci-in lo zuan pan zel uh hi.\nAnngo leh Haikawn phat laitak-in Sihzangte Pimpih khua ah teeng uh a, hau in nuamsa mahmah uh hi. Hau kisa nei kisatek uh ahih manin Pimpih khuate leh Haikawn khuate Tonkhuang ging nunung kidem dingin kito uh hi.\nHaikawn khua a Tomute zong kidem kipatni pan Ton-zu Ton-sa ne in sun tawh zan tawh tawlnga lo hial-in laam laamin, khuang gingging uh hi. Sun kua leh zankua a laamkhit uh ciangin, gimlua kisa-in khawl uh hi.\nPimpih khua Sihzangte zong kidem kipatni pan Ton-zu Ton-sa ne in a laamlaam uh leh, ninga sungbek khom ding a neih uh atheih ciangin tawlnga phot uh hi. Tomute khuang ging nunung ngai in; khuanggin a tawpni uh a zingciang in, amau khuanggin kipankik uh hi. Tomute in Sihzangte ii pilna thusim theilo uh ahihmanin, Ton khuang kidemna (hauh kidemna) ah lel uh hi. Tua hun pan Tomu leh Sihzang zawl leh lawmin kiman uh hi.\nAnngo pan Kiamkikna\nNikhat nupi khat in taangpawi logit ding a kuanleh, lolai ah a taangci-um puksuahin a taangci teng buasak khin hi. A et leh taang tangsa na hi-a, a inn kuanpihte theih ding ut lo-in, lolai ah phial zak gawp hi. Tuakum, taang posiam-in an hau mahmah uh hi.\nA khuavei taangpawi taanggit hun ciangin taang tangsa po-in an kihau thei, a minsa zong po lel in teh ci-in taksih min-sa pawi uh hi. An po lo ban-ah, tuahun pan khawhleh eh kiam kipan uh hi. Nisim in zu nungnung, gal-ai, sa-aiai, ailawng-tawh tawh-aa omna uh pan pulpi/ zavaat tungin mi tampi bei uh hi.\nPawite in sim zelzel banah, tawpi(humpi) laangin mi tampi mong uh hi. Tua ahih manin Pu Thuam Lam in:\na) Mi hong laang mi hong laang e, sing suan vaipi hong lange.\nb) Sa hong laang sa hong laang e, zanga sa kamkei hong laang e.\n… ci-in hi bang in la phuak hi.\nAnngo leh Haikawn pan Suanzo ah\nAnngo leh Haikawm pan pulnatna, gal leh sa lau uh ahih manin, Pu Thuam Lam, Pu Hung Kip te makai-in Suanzo khua zuan uh hi. Suanzo khua pen Man Lun’ suan, Suan Sing’ tu Suanzo sat ahi hi. Suanzo ah Man Lun’ suan te tawh teeng khawm uh hi.\nSuanzo khua galte in sim zelzel-in, halcip uh ahih manin Pu Thuam Lam mah makai-in, Suanzo mi kimkhat tawh Suangsau khua sat uh hi. Suanzo khua ah Vaiphei mite’n zongzui uh hi.\nSuangsau khua ah Pu Song Khoi’ khang dong khang li bang teeng uh hi. Suangsau khuamual pen Su-angmual ci-uha, khua khunga lampi paiphei pen Suangphei lam ci uh hi. Suangsau khua ah Thuam Lam’ hai (Suangsau hai) ci-in hai kungpi khatom hi; agah zawl in sau-a, apuam in namtui in khum mahmah hi. Pu Thuam Lam galhang mahmah ahih manin Suangsau khua a simgalte dothuk dingin, kuan khia zelzel hi.\nPu Thuam Lam in:\na. Suangmual-a sial bang ka suah leh leido lui bang lui ing e.\nb. Si phu la’ng hing phu la’ng e pigua pha bang kai na e.\na. Hang ing ci hangtawh thawltang hangsem that tang khuapi suan tang Suangzaang-a mi hing e.\nb. Gual in kahan gen vungvung pusial lumtawh nahsing nuaiah suangbang kapo hi e.\na. Leido a hansa vungvung saukhuam tunga naamtem kakhai lal nuaisiah kei hi’nge.\nb. Pasal that khau bang ciah tang len-gual phaksap Suangphei lam ah hang sumlu khai inge.\na. Khuathang khuai bang ka suan sa hang lui tenglah tha phamta e awhkhi ciandal ngen e.\nb. Awhkhi ciandal nun tengpai ah kuahpuak bang thuk thei taleng gualtawh lem singbang ka zawng hi e.\n… ci-in galla tampi phuak hi.\nSuangsau khua ah Thuam Thang’ pa Pu Thuam Lam, a nuntakna bei hi. Thuam Thang in Suangsau pan tapa Lam Tawng, Ngah Thang, Song Khoi te nei hi. Gal leh sahaksatna hangin Song Khoite pata makai in , Tomu inn sawmthum in Khua-ngen khua zuan uh hi.\nKhua-ngen khua pen Suante Pu Phung Lai ii sat ahihi. Suangsau pan Khua-ngen a kizuat in Phung Lai’ sanggam Lun Lam’ suan Thang Hum, Hang Lam te leh Haunung, Naulak te teeng uh hi.\nThuam Thang leh Atate\nThuam Thang ii tapa u-pen Lam Tawng in tanu Lon Awi leh Nem Nuam nei hi. Khua-ngen khua ah tual phuisam sem aa; Khua-ngen khua ah a nuntak na hunbei hi. A tapa Ngah Thang in Suanmante Lam Tuang’ tanu Uap Huai tawh kiteeng a, tapa Thang En nei hi. Thang En a tangvalno in, Suangpi lo hong buk tautung pan kia in si hi. Ngah Thang in beh leh phung nusia in, Sasih pan Zong Tuang, leh Lam Tuangte ii zotna zui-in Suangpi khua sat-a, Tual phuisam sem hi. Tua ahih manin Suangpi khua Tual phuisamna ah, “…, Ngah Thang, …khua sat …” ci-in phuisam uh hi.\nSuangpi khua sat khit kum a sawt lo-in, Suangpi khua ah Ngah Thang a nuntakna hunbei hi. Pu Thuam Thang leh a tate Pu Lam Tawng, Pu Song Khoite a nuntakna uh Khua-ngen ah beiuha, Khua-ngen han Kakpi ah kivui hi.\nKHUANGEN KHUA NUSIATNA\nKhua-ngen khua bulum in nuam a sak mahmah uh hun sungin, sunphuk natna tawh mi tampi cina in, si uh hi. Sunphuk natvei hun sung mahin, Pawite in sim uh hi. Mi kimkhat manin, sila dingin ciahpih uh hi. Sunphuk nat leh Pawi gal hangin, khua nusiain, gamsung zuan uh hi. Nat a ven ciangin, khua zuankik uhhi. Gal lungmuan om salo uh ahih manin, khua nusiat ding vaihawm uh hi.\nPi Lon Awi te Unau\nPu Lam Tawng sihkhit a sawt loin, Pawi gal tung hi. Azi Pi Ngah Cing leh a tanute Lon Awi leh Nem Nuam, galte in man uhhi. Lamkal pan Lon Awi te unau ciah sakkik uh hi. Khua-ngen nusiat dingsawm uh ahih manin, Lon Awi te unau in Lophei a Pu En Mang te zuan uh hi. Lon Awi a nungak ciangin, Lophei a om Naulak Do Khoi tawh kiteng hi. Moman dingin Sial khat, taang beemkhat, sing hon khat pia hi. Nem Nuam in Buanman ah pasal nei hi.\nDong Ngen leh atapa neupen Khoi On in Khua-ngen singhal logam neekna anuam ding ci-in, pu leh pate khuasatna gam, Thangnuai khua zuan hi. Dong Ngen’ ta u-bel Thang Phut, Luh Zom’ ta u-bel Hong Tun te in a sungte uh zui-in Suangpi khua zuan uh hi. Thang Suak in Phunom zuana, Luh Zom leh Kip Suan tein Khualai zuan in Khua-ngen khua nusia uh hi.\nLuh Zom leh Khualai gam\nMualbemte Kaih Mang in Khualai te Hen Kim manin, Mualbem ah ciahpih hi. Thang Son in apa’ luang tatna ding, taungo vial kua leitawi ding in, Khua-ngen khua Pu Thuam Thang kiangah hawh hi. Pu Thuam Thang in Taungo vial kua haza lo-in, leitawi pah hi. Khualai te Hen Kim luang tan dingin, Mualbem ah paipih vingveng uh hi. Keelkua sungah khumcip uh ahih manin, Hen Kim na sikhin hi. Thang Son in a tatna ding a taungo pia lo napi, Pu Thuam Thang puakkikpah lo hi. Asawt lo-in Thang Son si a, innmong hi.\nKhua-ngen pan Pu Thuam Thang’ tu Luh Zom in, Khualai hausate tungah Pu Thuam Thang ii Taungo vial kua man dingin, Hen Kim’ logam teng ngen hi. Khualai hausate in zong, Hen Kim’ logam teng, Luh Zom piapah hi.\nKhua-ngen nusiat ciangin, SongKhoi’ inn luahpa Luh Zom’ ta Tawng Lam in, Khualai pan Khua-ngen logam teng vaanin losap ne hi. Suangpi khua pan Hong Tun in, Khua-ngen logam hoihna teng Phunom te zuak sim hi. Hih thu hangin Tawng Lam in Phunom te tawh kumthum sung thubuai neihlawh hi. Tua hangin Tawnglam in:\na. Mun inn gamlo gamzang zilza, kei in hawma taan ing e.\nb. Sesum sawmsial khuam bang kuahla’ng zu bangsia teng kei in khuam sing bang luang e…\n… ci’n la phuak hi.\nENGLIK (ENGLISH) TE UK DING UTLO\nI pu I pate amau leh amau-a suaktatak-a omkimlai, November 9,1885 ni Ava mangpa Tibaw, Englik te in man uh hi, cih thuza uh hi. January 1,1886 ni-in Englik te in, Kawl gambuppi uk ta hi, cih thu za leuleu uh hi. Hih thute hangin pu leh pate in, Englik te do ding sawmpah vinven uh hi. December 26, 1887 ni, Englik galkapte Kawlpi tung cih za uh hi. January 3, 1889 ni, Englik galkapte Thaang tung cih za uh hi.\nEnglik-te do ding Khensatna\nFebruary 4, 1889 ni, Englik galkapte in Khuasak hal uh hi, cih thu za in, gal in neh mahmah cih a theih uh ciangin, amau ii hihtheih zah ciat tawh amunmun pan do dingin, khensatna nei uh hi.\nEi leh ei-a ding thei, suaktatak-a eimau inn leh lo ciat tawh a om, midangte ukna nuai-a a om ngeilote I hi hi. Gal a om leh, Do ding! Luh ding! Zo ding! Kuamah duallo ding! ci-in, Pu Thang Suak in a sanggam numeite nangawn thapia in hanthawn hi. January 1888 pan April 1889 sung teng Sihzang leh Sukte (Leitawhtan khangsiah teng) uk teng kipumkhat in, Englik galkapte, amunmun pan nasiatak in do uh hi.\nSeptember 1, 1890 ni in, Kawlgam Tualgal omnawn lo ding; Englik kumpi ukna mang ding ci-in, Sukte Sihzang makaite in Phunom khua Sum Hang’ innah Lt. Raikes makaihna tawh kilemna bawlin, Sial mit kap in Sial gawng banna tawh kiciamna bawl uh hi. May 1889 pan December 1890 kikal sung gal-makai leh hausa tampi, kumpi sungah lut uh hi. Athu bek hisakin Phunomte atak takin lut nuamlo uh ahih manin 1889 in khat vei, 1892 in khat vei mei tawh khua suksiatsakna thuak uh hi.\nKumpi tawh kilemna bawl ahih hangin, numei naupangte’ tung galkapte ii tatnate kuamah lungkim theilo uh hi. Tua thute hangin Kaptel hausa Thuam Thawng, Heilei hausa, Zawlnu hausa Vum Lian, Khuasak Khup Pau, Dimpi – Suangpi khua makaite leh Tomu beh makaite in, “Ki pawlkhawmin mikangte do ding hihang …” ci-in, June 23,1891 ni Dimpi khua Pau Zel’ innah sialngawng ban in khauhtak in kiciamna nei uh hi. “Kumpi sungah kong lut ding uh hi; Pumva khua ah kimutuah ni,” ci in Khai Kam leh galmakaite in, Vuandok zum ah lai pia in thu zasak uh hi.\nOctober 9, 1892 ni Sihzang leh Sukte tawh kilemna bawl dingin, Myo-ok U Tun Win leh 1st Burma Rifles pan galkap sawmthum, Pumva zuanin pai uh hi. Thuklai leh Pumva kikal Suangbum pan, Khai Kam leh a kiciamsa galmadawk-mi sawmnga te in lamphungpangin, kapzial uh hi. Myo-ok suamna ah Phunom pan Lam Ngin, Thuk Khoi, Kip Suan leh Thangnuai pan Khoi On kihel uh hi. Galkapte leh thukante kilau ahih manin koi khua pan kua, bangzah kihel cihte imcip bikbek uh hi. Myo-ok suamkhit ciangin, kumpi sungah Sukte lutmasa, tua khitciangin Sihzang lut uh hi. Sihzang sung pan Pu Khai Kam-te pata-thum, leh Kam Suak lut nuamlo uh hi.\nEnglik mikang galkapte in1892 beilam leh 1893 kipatlam tengin a khuakhua ah thau-khawm thau-ap sak uh hi. Hausate in: Khoi On, Kip Suan, Tawng Lam, Ngen Dong-te in na thau uh kumpite ap un, ci-in sawl uh hi. Ngen Dong in : Thau ka ap kei ding uh hi; ‘Hih’ ka pia ding uh hi, ci-in thautang lakin hausate dawngkik hi. Gam ukna haksa sa-in Thangnuai, Zungkhua, Khualai khuate January 2, pan February 20, 1893 sungin Phunom khua ah kigawmsak hi.\nGamleh nam a’ ding Pu Thang Suak\nPupa’ gamlei, mikangte I luahsak kei ding hi. Amau ii vante mah zangin, amau-mah sualna in I neikik ding hi, ci-in a kiciampihsa gal-madawk kimkhat tawh kizawn in, Suangpi pan Tedim manawh in ding khia uh hi. Englik mikang galkap te’ vanzat thau te aluhna uh pan in Pu Thang Suak in anuntak na beilawh hi.\nGalkapte in a thau la uha, aluang galkap huangpua lam ah phum uh hi. Asawt loin, pu leh pate in luang khamin Kha-man sung zan khat Pu Thang Suak luang khuatsim uh-a, azan azan in puakhia in ciahpih uh hi.\nPu Thang Suak sihna hangin Pu Thang Ngul in:\na) Zuathang khuai bang nahan koma, dolai ngawl bang puk aw e.\nb) Do daiteeng gua bang puk vecia, na luang naang tui bang diang e…\na) Leidothang pat bang a saina, zua tawikawl ciang lunlai ah gilgiak ta e,\nb) Khuam ban laihna kawlciang piandang, tunga thangvan mau bang e …\nPu Tawng Lam in:\nc) Ciin aw khuai bang nahan koma, phunglam lailung muangmawh veng e, lailuang leiluanga dawng e.\nd) Lailuang leiluanga dawng e, phung-luang hon singbang sia’ng e.\n… ci-in la phuak ciat uh hi.\nPu Ngen Dong leh Pu Khoi On te unau\nEnglik mikangte do ding, gamzuat ding vai vaihawmna kiciamciam kawmkal, ni khat unau-a gamvak-khawm Ngen Dong in a thau tawh Khoi On khutkhial kha hi. Gamzuat ding tawh kinai ahihnaleh Ngen Dong te innkuan gal sungah bei uh ahih manin, unaute kikhut-khialna ah samei kisat-theihna om nawnlo hi. Pu Khoi On sihna hangin Pu Dong Thuam in:\na) Zuangel gua bang na hinlai-a, hen tawh mual suaksa aw e.\nb) Pazua nihngel hen mualsuahsa, tawikawlcianga vul aw e …\na) Sang kopkapsa sawmtang khosa kiakkum lenthal bang khat nakek zalna tuma dang aw e.\nb) Lengvan I phung zatamlai ah haizu na zawngkhawm nam aw e, dalkuang na umkhawm nam aw….ci-in la naphuak hi.\nENGLIK-TE DO DING KIPAN\nPute pate in, amau leh amau-a suakta tak-a a omnopna, namdangte tawh Englik-te do ding ki ciamna omsa, Pu Thang Suak sihna … te hangin, Myo-ok suam khit asawt loin gamsung zuatpih ding zawn uh hi.\nGam sung omdan en-a thu kizakna tawh kizui-in, November 1893 sung Kip Suan, Tawng Lam, Ngen Dong, Tuang Khual, Thang Phut … unau teng kizawn-in azi ata tek uh tawh Thaangkai gam zuan uh hi.\nThaangkai gam Suangdawh mual, Suangzang lui, Suanzo tui, Zangsial tam, Suangkua lui te ah mun buliah-zawzaw luikawm, suang kawm zuanin, phualsat in kikhin kawikawi uh hi.\nGam-zuan khempeuh in Makai-pipa Pu Khai Kam, munbitpen ding ci-in Paha Lungsituah Muankua khat sungah, busak uh hi. Nisim in phual-ngak ding, an-zong ding, thukan ding kikhelden uh hi. A kum-a sawt banah numei naupang tawh, anduh gilkial tawh, gal patauh tawh lungsim pumpi gimin thasial kisa veve tek uh hi.\nMyo-ok kisuamna hangin, mikang galkapte in nisimin singnuai gammual lak vil-in, vakkawikawi uh hi. A kum hong kai-a, nisim zontawm tawh kivak, lungsim galmuanna omlo kawmah Sukte, Sihzang makai bup phial kumpi sungah lutlai. Tua thute hangin, gamzuat pih mi dangdangte lungneu in ciahkikkik uh hi. Pute pate in ciampel-nuamlo, lungkia tuan lo-in, Tampi gam Suangkualui ah kikhin uh hi. Suangkualui ah gal panna ding ci-in, pasal phual leh numei phual khenin phual nih sat uh hi. Inn leh lo nusia in, gam sung singkawm suangkawm belin, mi dangte zuihna totsa satengmah zui-in, om kawikawi uh ahih manin Pi Phut Dim in:\na) Vaimang tuanglam zata zawitot, phungin ei’ tuang lam ci e.\nb) Singta gamzang lumsuang limbuk, phungte’n ei limbuk ci e …\n…ci-in, gamsung a omzia uh la ngui-in koih hi.\nFebruary 12, 1894 ni, zingsang khuavak phetin gam-sung vak ding, thaang vil ding, an-zong ding, khuai-at ding ci-in a ciangciang ah, kikhen ngeingai uh hi. Tuang Khual leh Ngen Dong, a zingciang-a Pu Khai Kam-te tawh kimu-a pai ding thau-puah leh phual-ngak thuahkawm-in nupi nauneenteng, leh naupang kimkhat tawh giahphual ah om uh hi.\nNi vaisaan mahiat, mikang galkap galvil-madawkte in Suangkualui giahphual san tuakkha uh hi. Pi Hung Uap, atangek Suak Hung tawikawm-a khuai huanna tui en-a om, galkapte in kappah uh-a, anau tawikawm-sain gam leh nam a’ dinga a ap a nuntakna beisuah hi.\nGamvakte in phual lamah thauging a zak uh ciangin, a tunnatek uh pan phual lam delhtek pah uh hi. Phual-a thupiangteng mun khat tek pan daitak-in, hu-ngaih tek uh hi. Pu Tuang Khual leh Pu Ngen Dong zong, azi atate uh nupi naupang teng buliah-a limtak-a a om ding uh thupia kawmin a thau tuak zamin, mikang galkapte kapthuk pah uh hi.\nGiahphual sung teng thau khu leh thautang mau kawmah, “Pasal dual kon, ei hong thata pupa gam suan nuamte; kithawi-a kithawi khit nungsang - thuk un, kap huan un,” ci-in Pi Cing Man naupomkawmsa in, a pasalte thapia hi.Galkapte kibehlap thuahthuah in thauging puakzuah zuah hi. Pu Tuang Khual, liamgawp in kihem zo nawnlo, Pi Kop Ngoih lengin a pasal a phottoh laitak leh, a nupa in gam leh nam a’ ding a piak a nuntakna aa beisuah uh hi.\nPu Ngen Dong zong ahih theihzah tawpin, galte a nankawm-ah a thautang bei sawnsawn hi. Azi’ khipi tang phuaikhia-in, thautang in thunin kap hi. Thau ging tangkanpuak bang lakah amah tha a pia azi leh a tano pukkhat suahin, gam leh nam a’ ding a nuntaknate beisuah khawm uh hi. Numeino nau-pangno teng thaugin teh laulua in, giahbuk suang-tumte kawm ah tonciip uh hi.\nGiahphual sung pan thaugin a daih ciangin, galkapte in phual umcih aa luh ding a kipat laitakleh, gamkuan pasal thau tawiteng tung uh hi. Giahphual nai a naihtheihzah uh naih in, sing leh suang bih in mikang galkapte kap pah uh hi. Thau zat kikhailua banah, thau mai ah hanglua uh ahih manin Pu Ngen Nok, Pu Thang Phut te in gam leh nam a’ ding kiciam-a a piak uha nuntakna te beisuah uh hi.\nNisun lam ciangin pute pate in a thauvui a thautanguh beinaih uh ahih manun, galte kapthuk nawnlo uh hi. Vui leh tang lah bei, ei lah a bei hita hang, taikhia phot ni, ci-in a bukna santek pan taikhia uh hi. Amau tawh kihallo mun khat pan, “Pa-aw, pa aw” ci-in kapvangvang kawmsa in, Khan Dai in a pa taina delh hi. Pu Tawng Lam kilehkik-a a ta zamin nungpuak hi. Galte in kap-a, Khan Dai a ziat lam pang teng liam hi. Ahih hangin a pata un, ahing in kisuahtak uh hi.\nKikapna a daih ciangin, galkapte in giahbuk umcih in phualsung luh uh-a, numeino Ngiak Zel, Phut Dim, Niang Hung Leh Suak Hung te man uh hi.\nPu Tuang Khual, liamma leh sisan tawh kidiah-in naknaklai in om hi. Galkapte in, alu pan Phut Dim lensak in, suang dapin angawng tan uh hi. Giahbuk-a kikoih thau lawng guk leh a site thau lawng thum la uh hi. Pasal a siteng ii ngawng tannin, alu la uh hi. Pi Nem Niang, Awi Ciin leh Tuang Zen te a lawmte uh tawh kithu za lo-in, giahbuk zuansuak kha uh-a galkapte in man pah uh hi. Pu DongThuam zong Pi HungUap apuk ciangin ataileh amaiah nupikhatin lampi naphen samsam a, aniik mongteep lenin azuihzuih leh aPi DimAwi nahihi.\nGalkapte in buksung bukkiim teng limtakin pheklek uh hi. Bangmah a muhnawnloh uh ciangin, thau teng lomsawmin kisuan uh hi. Ahing mat mi sagih lakah Ngiak Zel numeino apa lutang puasak in, Pi Nem Niang adang teng ii lutang pua sak hi. Niang Hung neumahmah lai, leh Suak Hung nawi-nelai te galkapte in pua in, Tuingo lui lamah pai khiatpih uh hi.\nGamvak tengin giahbuk zuan-ngam nawn lo-in tuiduh gilkial, lungzuang khua-ngai dipkua patau kawmsa-in, gammang tulak singziing nuai suangtum lakah hu zong sang gawh ngam lo, khitui naptui luang halh halh kawmsa-in, a-vaak a-mial mel phawk lo-in a omna muntek pan zan khat hun beisak uh hi.\nZingsang phalvak kipat ciangin, omna muntek kikan in kimutuah uh hi.\nAsi tawh a kiman tawh ihih banah, thauvui thautang I neihteng leh I thaulawng teng taan ihih manin, khua-lam zotkik phot ding simloh thudang omnawn kei-ci in, khitui naptui luangin khensat uh hi. Pu Tawng Lam in a sanggamte atate thapia-in, a tangzang zawhiat tengin gal hu-ngaih kawmkawm, giahphual en in pai uh hi. Asite’ luang teng kaikhawm-in numei luang teng mun khat ah, pasal luangteng mun khat ah, mun nih ah khenin phum uh hi.\nGal lungmuan omlo ahih manin, lampi dang tawnin khua-lam zuankik uh hi. Kuamah kikhen-lo in, Phunom innpi tun phot dingin khensat uh hi. Phunom tun ciangin, Pu Thang Lam in zu le sa tawh vai tut hi. Tua thamlo-in mim leh taang khuk tantan a pha Mualhem dang phung lociingpi khat zong zuih ding ap pah hi. Innpipa Pu Tawng Lam inn ah kinga phot uh-a, tua pan khua ciat damin zuanpan uh hi Pu Tawng Lam in a sanggamte’ luang aphumna mun, Phunom pan pai in vil zelzel hi. Tua ahih manin Pu Tawng Lam in:\na) Ciin leh katuai gamkima thai bang katuh, dawn ciang a suan ding bangin, thaang bang veng e.\nb) Phung hen gual hen maciang suanin, zata nuaciang dal hi veng e, zua aw na min lo ing e.\n… ci in la phuak hi.\nTuingo lui lam zui in, Thangmual manawhin paipih uh hi. Thangmual pan Thavaak tawn uh hi. A site lakah Khai Kam kihel lo cih a theih uh ciangin, Fort White (Thuklai) Mikang hanah puleh pate’ lutang teng phum uh hi. Amat teng Fort White pan Tedim ah paipih suak uh-a, Tedim thongah khum uh hi. Suak Hung nawi-nelai ahih manin galkapte in keem hi.\nSuangkua lui kikap-na pan mikang galkapte matteng, hong khahkhiat na dingin Pu Tawng Lam in u leh nau teng tawh vaihawmin, Tedim Vuandok zum ah vangen zelzel hi. Suangkualui-a kiman teng Tedim thong pan November 10, 1894 ni in Sir Bertram Carey in khahkhia hi. Cidam in inn kitunkim Suak Hung in a sawt loin inn pan hong nusia hi. A kimante sungah Tuang Zen leh Awi Ciin, Suangpi pan Suanman behte ahi hi.\n1895 kum tuktun khit ciangin, Pu Tawng Lam in a-u a-nau teng kai khawmin Suangkualui-a siteng vai kikuppih hi. Unau teng Suangkualui ah kuan pah uh-a. Asi teng ii kul khuatkik in, a guhsia teng pua uh-a a vekpi in innpipa Pu Tawng Lam’ Inn, Phunom khua ah, tun uh hi. Pu Tawng Lam in ama’ inn pan a siteng pumphelh tan, kuasah guanin ngeina cing tawh, ni khat sungin vuikhat suah hi. Pu Tawng Lam in:\na) Mawng bang peemna hiangtui vangkhua, siluang ka khiatna hi e.\nb) Siluang ka khiatna hi e, kei zong tonzawi ka kaihna.\n… ci-in asiteng a vuina, la tawh ciamteh hi.\nA TUAHSIA HI LO HI\nEnglik te Do sawm\nMinamdangte in pupa gam leh leitang tungah, thunei-a a uk ding phal lo uh hi. Pute pate in kilung kumkhawmin, mikang kumpite do ding a a uk ding phal logiat uh hi. Pute pate in kilung kumkhawmin, mikang kumpite do ding khensat sa tawhgam zuana, galdo uh ahi hi. Tua ahih manin Pu Tawng Lam in:\na) Vangkhua suan ding leido lunmang, lenpalin ciang ning ci’ng e.\nb) Leido kaihmin luang bang hi e, ka phung luangsing bang lum e.\na) Leido zatam alsi tawh kim, lenpal in ciang ning ci’ng e.\nb) Lenpal in ciang ning ci’ng e, phung luang honsing bang siang e ...\n… ci-in la phuak hi.\nEi leh ei-a a dingsate I hi hi. Kumpi a do taktak ding I hi hi. Sih leh sih, than leh than; khedang tawi thei peuh-mah kuan ding, ci-in unauteng kizawn in, a nupa kopkop in naunawiluai zong galmai ding dingin a kuankhia uh ahi hi.\nHih thu hangin Pi Dim Awi in:\na) Ngotui luangsuk zangkuamthuk e, von aw na lung tup hi e.\nb) Na tuai huanbe bang zawn vecia, kopa simkhua zing ing e …\na) Theihloh lenmui hong kai e, ciinngaih in zalna’n nei e.\nb) Duang kong zuih lah bal bang malloh, inn bang na heh ta nam aw …\na) Si aw kong awi zaw diam aw e, hing aw kong awi zaw diam aw.\nb) Akop in nau bang awi ing e, luankhi leh thamtha hi e …\nPi Ngiak Zel in,\na) Ka tun ang tawh ka zua angtawh, do in samgi bang khen e.\nb) Zua phamsa tawh tuaitheisen tawh, do sul sangbang zui ing e …\nPi Phut Dim in,\na) Tunkop ka sial zaw diam aw, zuakop ka sial zaw diam aw.\nb) Akop in nau bang awi ing e, lawkta na khuan zil ing e.\nPu Thang Ngul in,\na) Sawmsial simsa ka tunnu aw, do anglai ah zal aw e.\nb) Phung sumlu maciang suan vecia, thamthan gawl bang puk vecia …\nPu Dong Thuam in:\na) Manawh phung zon tutawm mimphung, do in suan-gua bang mon e.\nb) Ciinkawi sumlu maciang suan e, vonsen al bang mang ta e.\na) Pianna tunnu’n tuang nusia e, do tunnu’n al bang tah e.\nb) Nau bang ka kah tang bang huan ding, tuailia-nu mah ngai ing e .\n… ci-in la phuak tek uh hi.\nKhua-tuam mun-tuam tekah omuh hitaleh, pute pate unau pata teng lungsim taksa kipumkhat in om ciat uh hi. Numei naupang kisiit lo-in amau hihtheih zahtantek tawk, a nuntaknate uh apiagam leh nam a itna lakin, mikangte do uh hi.\nAsi-te leh Amat-te\nSuangkualui-a mikang galkapte tawh kikapna ah, asi leh amat teng anuai-a bangin kiciamteh hi.\nPu Thang Phut\nPu Ngen Dong\nPu Tuang Khual\nPu Ngen Nok\nLia Huai Ciin\nPi Hung Uap\nPi Ciin Man\nPi Kop Ngoih\nPi Nem Niang\nLia Ngiak Zel\nLia Niang Hung\nLia Phut Dim\nLia Suak Hung\nLia Awi Ciin\nPu Tuang Zen\nLia Ngiak Zel (Ataklam khutliam, nasia lo, kiman),\nTaang Khan Dai (Ataklam pangliam, suakta)\nGam a zuat ding uh ciangin, phungsung-a thau omteng a zui ding a omloh hangin, a omzah kaikhawmin masuan uh hi.\nMikang galkap te tawh kikapna ah 8si, 7 man in 2 liam hi.\nThau lawng 9 matsak hi. Tuate in:\nPu Khoi On lawng-2\nPu Tawng Lam -2\nPu Kip Suan -1\nPu Tuang Khual -1\nPu Ngen Nok -1\nPu Ngen Dong -1\nPu Thang Phut -1\nHih thau lawng 9te pen asi teng a’ leh giahbuk-a kinusia teng ahi hi.\nPu Khoi On amah a om-nawn loh hangin, ama sawmna bangin a thaute galmai a ding veve ahi hi. Pute pate in a thau teng uh a taan ciangun, asite zah mahin nasa mahmah uh hi. Tua ahih manin:\nPu Tawng Lam in,\nZangkhen ka kawlciang aw e phung nih thum aw zangni suah luankhi ka luanlawh thong hi e …\nPu Dong Thuam in,\na) Zua tawi kawlciang dolai-a thaam sanglun pat bang sai la’ng e.\nb) Lung heh mana sangkop simna ning leh aisa ka sumtualah kuangtui bang gawm ning cing e.\n… ci-in la phuak uh hi.\nSuantak’ tu Ngen Zo suante sungah, u-zaw in tuultawi (Siampi sem) in, nau-zaw in Innluah ngeina zang uh hi.\nHen Kai’ ta Kaih Thang pan khang 8na, Song Khoi in tapa guk lak ah Dong Ngen leh Luh Zom te’ khang kisim thei hi. Dong Ngen u-zaw hi-a inntuanpa; Luh Zom nau-zaw hi-a innluahpa ahi hi.\nSong Khoi innpipa (Tomu innpipa) in Luh Zom ahi hi. Luh Zom in tapa 4 nei-a: Hong Tun, Kip Suan, Tawng Lam leh Ngen Dong te ahi uh hi. Ngen Dong khang bei ahih manin, Luh Zom innluahpa (Tomu innpipa) in Tawng Lam ahi hi.\nPasian zia pen u-zaw innluah hinapi nauzaw inn-luah i zang hi. Tua ahih manin Pasian koihsak ngeina man ah i ciahkik kul ding ci-in, Thaang sung Thaangpua kizasak in November 4, 1966 ni-in Phunom khua ah Suante-Tomu in, Nau-zaw Innluah pan U-zaw Innluah ah laihna, Pu Thang Khai innah bawngtal khat go in, Pu Thang Khai thungetna tawh kikipsak hi.\nNgen Zo in tapa Khup Mu, Suan Te, leh zinung tawh Hen Kai nei hi. Zinung ta peuhmah, “Nam tomte” ci-in mun khempeuhah, kisimmawh diak hi. Zima tate in a beh min uh amau aituam in nei-a, zinung tate in ka nam min uh hong zatsak, hong tomsak hi cihnopna tawh “Nam tomte” cih kam kizang ahi hi.\nTomu te: zinung’ta, nam tomte a kicih hangin, kiciamnate kiplet a, thumanna leh cihtakna a khahsuah ngei lo, gam leh nam a ding phung leh nam beilawh zaha, nuntakna a kiphalngam sisan neite a hi hi. Leitung a ding sihna lakah, gam leh nam a dinga sihna sanga thupi zaw sihna omlo hi.\nLeitung buppi amaute ii khutnuai-a a koih nuam, Englik mikangte uk ding utlo-a Kawl gam leh Khamtung mite a ding a nuntakna uh a beisuah I pi leh pute I nu leh pate,\n“AMANPHA PATE’ NUNTAKNA”\nPRECIOS DE VITA PATRES\nci-in pahtawina ipia hi.\nHih laibu in ipianna, puleh pate ii thuak nate, leh u-leh-nau khat leh khat kiphawk ki-it semsemna hong piangsak ding ilam-etna ahi hi.\n… khangsimnate manlahpih kei un … I Tim. 1:4\nNote in Topa na Pasian uh mite nahi uh hi…… Thkna.14:1\nPu Lam Za Dal, …… Phunom\nPu Ngin Khua Zam,….. Pydawta\nPu Suan Cin Khai,….. Thangnuai\nPu Lut Khua Pau,….. Thangnuai\nPu Tun Sing, ….. Phunom\nPu Tun Pau,…. Phunom\nPu Ngul Cin Pau,…. Suangpi\nPi Awh Niang,….. Phunom\nPi Huai Za Niang, …… Phunom\nPi Ngiak Za Luan,….. Thangnuai\n-Pu Khan Dai, Khang Ciamtehna Lai; Phunom: 1933.\n-The Chin Hills; Vol. I&II; Aizawl; 1976.\n-Pu Lam Za Dal, Thuciamtehna Laibu te, Phunom; 1952-2000.\n-Siyin YPCES Annual Magazine, Rangoon; 1960.\n-Ngin Suanh, Kalzang Suante Beh Khangtangthu, 1978.\n-Lam Suan Thang, Phunom khua Tangthu, Phunom: 1996.\n-Ngin Khua Mang; History Never Ends, Tedim: 2006\n-Pu Tun Pau; Phunom khua Suante-te Khang Thu, Phunom.\n-Tawng Lam’ Mualsuang, Khua-ngen: 1935\n-Pu Ngin Khaw Zam; Henkai suante tangthu, Pydawta.\nNGENZO BEH KHANGSIMNA\n(Pan Khang 10na)\nKhupmu - Suante - Henkai\nSong Khoi, Lam Tawng, Ngah Thang\nLuh Zom, Dong Ngen\nTawng Lam, Hong Tun, Kip Suan, Ngen Dong\nLam Za Dal\nLam Suan Thang, Kam Ngo Lian\nDal Sian Mung*, Lian Kap Tuang, Ngin Kim Mang\n The habitants have been collected after very great trouble and must be carefully watch on they will scatter again. They are a wild set of people as require the very strickest administration. @ The Chin Hills, Vol. II, p.xi; 1976.\nBeh Taangthu Taangthu Thuluui/Articles\nItem Reviewed: AMANPHA PU LE PATE’ NUNTAKNA (Precios De Vita Patres) .NGENZO BEH HENKAI(Tomu )BAWNGTE TANGTHU Description: Rating: 5 Reviewed By: Cinpu Zomi


timestamp: atn

url: =ZO CULTURAL-cum-LITERATURE SOCIETY INDIA: Paubul; Zokam, Zoham\nPaubul; Zokam, Zoham\nNidang lai-in ei Zomite in lai kinei ngei hi, cih mipil misiam khempeuh in gen kim uh hi. Tua lai pen ui-in na tuahmangsak ahih manin, lai kinei nawn lo suak hi cikim uh hi. Tua ahih leh i kidot dingin, tua lai pen a bangci pau tawh ki-at ahi tam kidot huai mahmah thu khat na hi hi. Tua lai sunga kammalte pen tu laitaka Khamtung mi a kici leh Zanggam Zomi a kicite sunga kampau kigawmna hi dingin a up huai hipah hi. A vekpi ahi kei zongin kuate in a tam zaw bek a zang lai na ding uh hiam? Tua lai a kan zo om zenin, Zomite lai hi cileng, Zomi khempeuh tu-a i ki-it sangin ki-itna lian zaw taktak ding hi, cih kimu thei hi.\nTuhun ciangin, Zomi a kicite sungah, khamtung a teeng pawl leh Zang gam a teeng pawlin i kikhena khat leh khat pau i kitel zo nawn kei hi. Pau kitel lopi-in khat leh khat kiho thei loin, ki-it nading thu om thei lo mawk hi. Tua bek tham loin, Khamtung a teeng veve Tedim, Falam, Hakha, Matupi, Mindat, Kanpalet, Khu'mi, Lusei leh Hualngo in i kikhen to sawnsawn hi. Tuate sungah zong' kam neu nono-in i pau lai-a, tua te nangawn khat leh khat a kitel zolo pawl i om lai hi. Gentehna in; Tedim sung bangah, Zo pau, Thahdo pau, Sihzang pau, Teizang pau, Saizang pau, Khuano pau, Dim pau leh Vangteh pau cih na om a, tuate sungah a tuam a kilo Zo pau, Thahdo pau, Sihzang paute tuam kai-in tua lo teng sim kici-in, atawp khakna-ah Tedim pau suakin, Tedim mite kamtaang hong suak hi.\nHih Tedim pau pen, mipil misiamte in a gen bang mahin, a pianna sawt nai lo ding hi. American Mission J. H. Cope in 1933 kuma a Zolai a bawlna sanga zat ding leh sin ding laibu ahi Geography (gamthu bu) sungah khamtung gam a kisat zawh kum in 400 leh 500 val sawt lo ding hi, na ci hi. Tua mah bangin, i mipil i laithei a minthang masate in, Tedim mite pen Kawl zang panin Khamtung Ciimnuai ah kitung masa hi. Tua panin, nuntakna haksatna, lo gam kicinlohna hangin kilal khia kika, Pawl khatte, sih lakah teeng ahih manin Sihzang mi, Pawl khatte, Sai lakah teeng ahih manin Saizang mi, Pawl katte tei lakah teeng ahih manin Teizang mi, Pawl khatte zo gamah teeng ahih manin Zomi kici hi, ci-in at uh hi.\nHih thu-ah gen nop i nei hi. Ciimnuai panin kilal a, i tenna mun zui-in paunam piang hi, cih thu ah, tua paute kigawm to-in Tedim pau hong piang hi kici tek ahih manin Tedim pau pen Zomite pau nunung pen hi, cih ding hiding hi. Ahi zongin ah mipil gamte ahi Englandte mahmah zong a tuungin pau nam tuam tekin pau uh hi napi, a nunung pen pau Mang pau (English) a zat uh bang hiding hi. Ahi zongin, tua pau kigawmnate sungah Thahdo pau leh Zo pau pen kihelo-a, tua a kigawm teng i pau pen 'SIM' pau kici bek na hi hi.\nZokam Zopau Kam Bul Ahi Tam\nKiman nading lian lua om kei na in, Khang taangthu leh i pute i pate thu i theih khop i kan ciangin, hih Zo kici kammal pen, ei Zomite khempeuh i kicihna hi mah hi. Ahi zongin tua Zomi cih miaimuai pen a bul khat, ahih kei leh u zaw khat om leh kilawm a, bek tham loin tua pen ahi lo phamawh thu khat na hi hi. Midangte bang loin, Zokam paute sungah, pute pate in, i pupi pen Song Thu hi, cih kigenna kihilhna pen a thupi khat in kingaihsun pen hi. Song Thu pen tu-a, Zokam i zat kampau a pau hi kici hi. Tua pen thu naupang ci lai ni.\nZokam pen paubul hi kha thei hi, i cihna tawh kisai-in, Zomite pen Tibet pan Kawl gam laizang tengah kiteeng sukin tua panin kahtoto-a, khamtung gam kitung hi, cih pen mi khempeuh in i san thu khat na hi hi. Tua Kawl gam laizang panin zong thakhat in Khamtung kitung pah hi loin, a kivial toto i hihna mipil tampi inlai-in a na at tek banah, 1998 kum Tedim No.1 BEHS Golden Jubilee Magazine sungah, Sia Ngulh Khaw Suan in a atna ah ei Chinte Pagan Popa pan nitumna sak lamah tungin, Ava leh Sagaing khua sak lamah sawt khop i khawl hi. Leng Tong Hoih taangthu bang tua mun apiang hi, na ci hi. Tua pen Zomite Kalemyo ahi-a, khamtung i tun ma hun na hi a, sawt khia mahmah hun na hi hi.\nSiapa cih banga man leh, Leng Tong Hoih pen kua mi hiam, kua namte hiam cih i theih nadingin a kam zatte uh ah kimu thei hi. A u anaute pen sanga sin laibute ah pasal sagih pha-a, anau tum pen uh Mu Nei Thang Dal hi ci-in, ahi zongin Zokam paute sungah Ma Nei Thang Dal kici zaw hi. A kamzatte in tuhun a Zokam paute kam zat ahihna a kampau kikhumnate ah kilang hi.\n(1) Zo kampaute in "kot" a cih ciangin kong cihna hi.\n(2) Inn dan acih ciangin inn dei a cih nopna mah hi.\nSik in dankua kot hon aw, cih pen a man in, simkam hi loin Zokam na hi hi. "Sia in dankua kot ei hon aw" a ci na hi hi. Tua hun lai pek a te in Zokam pau a nazat hi-a, tua sangin kambul zaw om khol lo dingin upmawh huai hi.\nTua bek tawh hi lo-a, Neino tangthu sungah zong, Zokam pau zatna na om zel hi. A gelh te'n Tedim kam in a at hangin, a mite Zokam pau na hi cih kimu thei hi. Nei No tangthu i sim ciangin Tawpi cih mah, khekhap ci loin ketot cih mah, hong kihta niteh ci loin, ei giing vateh cih mah, sahangte khua kici loin Tawmi khua cih mah, kiteeng sak ni hi loin, kinung sah vaang cih mah, lim si ci loin tui na bo cih mah, bak bang zah na gai ta a ci loin, ba i za na khawngtai, ci bangin tampi tah Zokam pau na om hi. Tua hun lai pekin Zokam na kizang cileng kambul mahmah kha ding hi.\nTua banah, Gal Ngam leh Hang Sai hunin zong Zokam pau mah na kizang hi. Man Dawng tangthu sungah zong Zokam mah na kizang hi. Tua banah Zokam pau te'n, Nu, pa, ni, gang, u, naute a lawh ciangin, 'ka' tawh thuah se hi. Tua mah bangin Khamtung mite sungah tua bang a zang tampi i om lai hi. Tua in kambul khat ahihna hong lak hi.\nTuate khit banah, Ngeina zatna ah, taangtawng pek a kizang tudong a kizang zom paisuak pawl khat na om hi.\n(1) Zutang tun. Hih pen sih ni-a, ahun cianga kizang hi-a, hih lo a phamawh thu khat na hi hi. Ahi zongin, Zokam paute lo a zang om a, a zang lo zong om hi. A zangte zong tawh kibang lo lai. A zang sunsunte'n, zutang tun ci loin, Pu zulup peuh, ahih kei leh Melmuh gen peuh kici lel hi. Zo sungah tua bang hi loin, pu te in tute khakna zulup hi zaw hi. Tute'n melmuh pia kik hi zaw hi.\n(2) Nau aitah cih pen Zokam paute sim loh a zang omlo hi. Pute in a tanu in ta a neih ciangin thupha piakna ci-in sa go-in aitahna na nei hi.\n(3) Sial khup: Hih pen midangte in, mo man piakni pen Sialkhup ci-in mosa pen sial khupsa peuh ci thei uh hi. Zokam paute sungah tua bang hi deksuai loin pu zawng khat a thawh zawh nadingin sial takpi khuma, sial pen a nu hi teek hi.\nTua ban lai-ah, lai kigelh pawl khatah, Zo pen zo dawna, a ten man a zo nawl min pua-a, zo lakah teengte Zote kici hi, cih ki-at mawkmawk hi. Tua ahih leh en leng, Tedim gamah Ciimnuai khua sanga zo zaw om lo ding hi. Tedim khua mahmah zong zo dawn mahmah khat hi. Zo dawna tenna hang hi leh Ciimnuai piangte Zote kici khin ding hita hi. Omna mun hangin zo kihi lo zaw-in, Zote zo dawnah teeng hi zaw ding hi. Gam min pen a pua-a om mah bangin a pua lo zong na om zel hi. Gentehna in, Thahdo bang a pu a pa uh Thahdo ahih hang hi. Tua mah bangin Lusei cihte, Hualngo cihte, Vangteh cihte, Guite cihte a kipan en leng omna mun min hi khol lo zaw hi.\nOmna min tawh minam i kilawh pen nai mahmah lai ding hi. Sihzangte bang Sihzang kama, apau khitin Zokam paute tawh gal na sim khawm uh hi. Leng Tong Hoih pan a kam kizom Zote in, tai sih un, a cih ciangin, Sihzang kam pau in tai suh un, sa-in tai suh uh a, Sihzang kam paute in tai hek un, a cih ciangin Zote in tai kek un a ci sa-in tai mang uh hi, cih tangthu na om hi. Hih hun pen Ciimnuai pana, Sihzangte sih omna a ten zawh uh hi pan ding hi. Ava leh Sagaing i ten lai-in i vekpi in Zokam paute kihi-in, Sihzang, Saizang, Teizang, Khuano cihte pen Ciimnuai sat khit a piang leh kam thak na hi ahih manin, Zokam pen kam bul hi kha thei ding hi, i ci thei hi.\nTua banah, ganhingmin lawhnate ah Zokam a kibang suaka, a dangte a kileh bulh leh a kibang loin kilo om thei hi. Gentehna in, Sai, sial, Bawng, Vok, Ak, Ui cihte i kibang khina, Vasa ci tawh sava a ci tawh i om a Zo kamin, 'va' hi lel hi. Tua mah bangin Sanga a ci omin, Ngasa cih a ci zong om hi. Zokamin 'nga' hi ziau lel hi. Ahi zongin sa tawh a kipan ganhingpawl khat kibang tek hi. Gentehna in Sazuk, Sakhi, Sakol, Sangai,Saza cihte i kibang khin hi. Sa kici kammal tawh a kitawp leh a hing nawn lo nek dingtesa kici na hi hi. Zokam hita leh kua kam kua pau hita leh nidang lai-a, i zat tuni donga i zat kamin, Saisa, Sialsa, Bawngsa, Voksa, Aksa, Vasa, Ngasa, Uisa i cih nak leh nek ding hita hi. Vasa-sa, Ngasa-sa kici lo mawk ahih manin, hih ah zong kambul hihna khat kimu thei hi.\nTua ciangin, mi khempeuh in, keitui nekha nupinu pen Tawmi suak i ci hi. Taw i cih pen Zokam hi a, Sahang cihna hi lel hi. Sahang-mi kici loin tawmi kici in kambul leh tanglai pau hong lak hi gige hi. Tua tham loin, tem pen Zokamin nam hi-a, tua pen a neute hi-a, a saute i vekpi in namsau i ci tek hi. Temsau kici lo zaw hi. Tua zong a khiatna nei mah hi veve hi. Tua banah thu neu khatah mihingte in zu i dawn thei-a, tua mah bangin vasate in zong singpak pawl khat a dawn pen Zokamin 'vazu' pak, vazu kung kici in a dang ten phihtu pak, phihtu kung kici-in kilamdang hi. Tua bang pen a tampi om hi.\nTu hunin, Tedim kam pen i theih i zat lo phamawh pen ahi ding hita hi. Ahi zongin, apil asiam loh leh a hauh a phat zolo hangin, Zote pen Zo gam a teeng hi mawk loin, Zo bul a kipan Pu Song Thu pan kizom suakin, ngeina, tatzia leh kampau kizom suak hi a, Zomite taangkam pen "Zopau" hi leh kilawm hi. Tua manin i lai neih hun in zong Zokam mah tawh ki-at hidingin up huai hi. Bang hang hiam cih leh Pu Zo pen Zokam mah na zang hikha ding hi. Tua huna, ngeina sial dawi thoihna, pusa thoihna a omte leh tuhun a Zo kampaute zat kibang siksek hi. Ngeina leh kampau kizui ahihna hangin, i ci ngam hi.\nPosted by Author/Writer : Linguist list: http://www.sfs.uni-tuebingen.de/linguist/people/personal/get-personal-page1T.html at 3:31 AM\nLabels: Zoham, Zokam


url: =Global Buanli Family: Tulaai Leitung Thuthang tuamtuam updates November19, 2013\nTulaai Leitung Thuthang tuamtuam updates November19, 2013\n· Tedim ah Thura Shwe Mann hong paia, Tedim, Tonzang-Cikha-Rih, Falam te Tedim khua ah kisu tuah in vaimuakna tawh kisai-in Zomi lip online en te a ding theih huai kha ding hi ci-in thu sunnate kong pulak hi.\n· Thu sung : Pa Kam Lian Thang\n· Thu sun dawn kiknate:-\n· Lokhawh singpuak tawh kisai, Apple, Niangteh te deihzah in hoihzolo ahih manin, vaimim nasia tak aa ciin ding thu kim thamlo-in, a met tawm tawh sum leitawh theih nang hong vaihawm ni, Company te zogn hong sawl ning ci hi. Haksat na a om leh thu hong zasa in cin a pai khiat teh minute 20 taang Sia Thangpi tawh koho uh hi.\n· TTC Sang vaitawh kisai-in Hung Ngai in kankuat hi. Hong pai Thura Shwe Maann in sang naupangte kah nopna ah kahsak ding hoih hi ci hi. Hih tawh kisai-in a beisa in Haka ah ut ta lehang, ut kei lehang a kikah hi-in tu in Kawlgam bup ut nana ah a kikah ding ahi hi.\n· Tedim valeng tual leh Electric Beltang Zalui pen Kumpipa kiangah, Town Elder Committee ii lai tenna tawh kizui-in a teh ding hong paikhin hi, ci hi.\n· Pa Hang Khan Khai leh Pa Vungh Lian Kham in Lampi vai\nTedim-Taingen, Tedim-Haimual-Rih lampi te gen hi.\n· Dr. Sian Za Kham in galkapte hong laksak a kizang lo Eka 100 ngen kik a, Townplan suaihna ding, Zum ah lai hong ten un ci hi.\n· Siapi Gin Khen Thang in Education College Khaikam khua-ah hong phut sak un ci-in gen aa, hongsa hi.\n· Thu gen khempeuh in a sawtlo-in Tedim District ngah ding ci ahih manin kilungdam hi.\n· A tung aa thu kisungte leh dawn kikna tawh kisai-in hong pai Thura Shwe Mann in Tedim pan aa mipi kusale (Luttdaw)te hong gen dingte hizaw hi cin-in remark hong pia hi.\n· Kawlgamsung ah minam kee khat ahi Pa-aih minamte in amau minam party hontheihna 11/18/13 ni in Kawlgam kiteelna thuneite tungpan phalna ngahta uhhi. Kawlgam thukhun tawh kituak in ni 90 sung in makaai kibawl in ngetna laai phahding uh ahihi. 2015 kum kawlgambup kiteelpi ciang amau minate tamna ahi Shan,Mon,Karen,Kaya state te leh Pago division te ah mee kuang luiding uhhi ci in Party makaai Khun Soe Myint Tun in 11/19/13 ni in genkhia hi.\n· UN mihing zaleenna lam makaai te in Kawlgam sung a Rohingya te gammi piaknading leh Islam biakna azui mite tung a zawhthawhna abeitheihnading in Kawlgam kumpi hanthawnding cihthu 11/19/13 ni in thukimna ngah uhhi. Tuaban ah December kha UNO General meeting ciang nasiatak in kikum laaiding ci uhhi.\n· Kawlgam sung a naseem ahi Norway gamte neihsa Telenor kihona company te in ongtungding kum 5 sung in kawlgam sung muntuamtuam ah Telenor sim card sumthunna card zuakna sai Saang khat hongkhiading hi ci in 11/19/13 ni in taangkokhia uhhi.\n· Kachin gamsung Mansi kuamteng ah KIA gaalkaap te leh Kawl gaalkaap te kikaapna khawltheilo ahihman in gaaltaai mipi ibehlap ban ah agaaltaaina uh nithum lam bang ahihman in neek le dawn a kipan hamsatna lianpi tuak uhhi. Kikaapna peen tu zingsang 11/19/13 ni nai 9am dong kikaap kaap laai uhhi ci in khuasung mite in gen uhhi.\n· Lebanon gam a om Iran gamte palaai phualpi maai ah 11/19/13 ni in Bomb tang 2 puakkham a mi 23 si in 146 liam uhhi. Hih asite lak ah Iran gamte I ngeina tawh kisai Ulian khat ahi Sheikh Ibrahim Ansari zong kihel hi ci in AP thu kizaakna te in genkhia hi.\n· Australia gam thukan te in Indonesia gamte phone line te man in ngaisim uhhi ci in Indonesia te thei uh ahihman in hehmahmah uhhi. Hih thu hang in Indonesia President Susilo Bambang Yudhoyono in Australia PM Tony Abbott in ngaihdam beek ongngetlohliang peen hoihlo hi ci in 11/19/13 ni in Tweeter tung ah gelh hi. AU PM Tony Abbott inbel aheh uh peen kalung nuamsam keiven ahizong in hihbang a gamtatna peen kagambitnading ahih naakleh Indonesia te kathum ding alam et ding uh kilawm keizaw ci in Parliament ah 11/19/13 ni in genkhia hi.\n· South Africa gam Tongaat khua sung a om Vanzuakna Innpi ( Shopping Mall ) khat 11/19/13 ni in kicim in asi khat kimupan a mi 50 vaal vukcip in mi 30 zato kipuak hi. Inn cim I vuh cip mite zongding in Mihonkhia gaalkaap 100 in naseem ziahziah uhhi.\n· Indonesia gam Bali tuikhulh ah mihau khualzin mi 13 apua Bus neukhat 11/19/13 ni in kibung in Sen Mihau 2 leh Indonesia gam mi 2 si uhhi.\n· Pakistan International Airline te in 2010 kumpan UK gam a Ticket zuaksak Palaai 2 te sumpia nuamlo uh ahihman in Tua palaai zum nihte in UK High Court ah thubawl uh a, Pakistan International Airline te in £400,000 liau khading in ci in 11/19/13 ni in UK High Court te in thupia uhhi.\n· India gam Zomi tampi te sangkahna Bangalore khuapi sung ah 11/19/13 ni in nupi khat sumthohna ATM Machine maai ah sumthohding in adin laaitak in papi khat ongluutvat in aneihteng sut in taai ahihman in palik ten Bangalore khuapi sung ah saben in bengsaan laaitak uhhi.


url: =Gas meikhuk tawh anhuan te theih ding thu :: ZOMI DAILY\nposted on 11 March 2015 at 7:03 am Lomkholna: Article, Khanno\nA zenzen in gas meikhuk tawh anhuan den khat na hih leh hih lai nasim hamtang in.\n(i.) Innkuan bup in zani tak cidam sitset napi uh in a zingciang a vek un si khin uh cih thupiang na za ngei na?\n(ii.) Anhuan buk ah anhuan inn nupi khat mei katna hangin si cih February 12, 2013 aa thupiang e na thei kha na?\nBang hangin hici hiam?\n(i) Tiahkhan sung aa om innkuan khat in nitak gas meikhuk tawh anhuansa te ne uhi. Khua dam ahih manin a inn uh kalh cip bikbek in lupna lam hong zuan uhi. Gas bung pan gas te kikhak maw kikhak lo, gas pipe keh maw, kehlo cih sittel kha lo uh ahih manin zan ciang in a dik ding uh huihsiang (oxygen) omlo in a innkhan sunguh gas tawh kidim ahih manin husam in a si uhi ci hi.\nTua hi a, gas bung, gas pipe te vang maw, keh maw cihte sit zel ding leh zanlup ciangin (adiakdiak taih inn sung a omte) inn sung ah huih siang lut (ventilation) theih nading kong vangno (air vent) cih te hon ding kisam hi. (tho kangza kual te hangin zong hibang thu piang ngei hi.)\n(ii.) Inn nupi nu in gas meikhuk tawh meh a kanlaitak in kuangsawpna ngei ah innlawi hon khat hong mu hi. Tua hangin thoza kap bungkhat (insect killer) hong la in anbuk sung ong kap kawikawi in ameh bawl na gei zong hong kap kha hi. Thakhat thu in hong na puakkham khat hong gingvat in tua nupi nu meilompi khat in hong hul vat hi. A pumpi 65%bang mei in kang hi.\nA pasal in a theih phet in delh pah in mei meiphelh bung tawh mei hong phelh saisai hi. A zi zato ah a hunlap in a puak theih sam hangin a zi in a sawtlo in leitung nusia pah hi.\nHimun ah i phawk dingah thoza kap bung (insect killer spray) te pen a tui panin a khu ah kihel baih mahmah le kuang baih mahmah hi. Tua za ikap ciangin za tui te pen a vuikhuneu (particles) khat bangin huihlak ah kizel kawikawi pah uhi.\nHihte lakpanin vuikhuneu nengno khat le mei am khat kimu kha le, huih lak aa aom oxygen, meikhukk panin a paikhia gaskhu tawh kigawm khawm mang in puakkham thei hi. (Insect killer bek ahilo air fresherner, tui namtui (perfumes) cih zakap bung (spray) limlim te pen meikhuk ngei, mei am ngei ah zatloh ding kidop ding ahi hi.)\nAkaikhawm; Nk Khanno\nRef; Daily Health Tips\nPrevious: Eima Hun (Our Time) ~ Bob Tuangpi\nNext: Zogam leitangh ~ Hang Khan Lian


url: =Tedim Lai Siangtho (Puahphatna) Ka Muhdan - Zomi Community Network\nTedim Lai Siangtho (Puahphatna) Ka Muhdan\nPosted by Tg. Thangno on March 26, 2012 at 1:57pm in Faith & Belief\n- Tg. En Sian Mung, Murlen\nThupatna : Lai Siangtho sinna (theological Degree) nei ka hihloh hangin, keima phak khomkhomin Lai Siangtho ka sim veve hi. Tedim Lai Siangtho bek hi loin, Mizo (Lusei) Lai Siangtho leh Mang (English) Lai Siangtho zong ka simthei zel hi. Tedim Lai Siangtho (Puahphatna) leh Lai Siangtho (Version) dangte kibatlohna tampi om a, tuate a vekpi in i genkhin zo kei zongin, tawmkhat kikum lehang uthuai ka sa hi.\n1. Piancilna 2:8a : Tedim Lai Siangtho tei masak, Mizo Lai Siangtho leh Mang Lai Siangtho-ah Edenah huan khat bawl hi ci napin, Puahphatna-ah,Eden huan khat bawl hi ci hi. Eden huan bawl cih leh, Edenah huan bawl (planted a garden in Eden) cih pen kibang lo hi.\n2.Thukhente 11:1a : Tu-in Gilead khuami Jefthah, a thahat galhang khat hi a, ahih hangin amah pen zawlta ahi hi.\nTedim Lai Siangtho-ah Jefthah pen zawlta kici a, ahi zongin Mizo Lai Siangtho leh Mang Lai Siangtho (TEV) ah zawlta kici tuan loin, Numei paktat khat tapa (son of prostitute) ci-in kikoih hi.\n3. Samuel Nihna 3:2 : Hebron ah David tapate suak hi. A taciil pen Jezreel khuami Ahinoam tawh a neih AMMON ahi hi. Tedim Lai Siangtho-ah David taciil min pen Ammon ciin kikoih a, ahih hangin, Mang Lai Siangtho-ah AMNON ci-in kikoh hi.\n4.Kumpite Nihna 7:5a : Tua ahih ciangin amaute Syriate phualah a pai dingin phalvaak tuungin tho uh hi. Galten Samaria khuapi a umcih laitakun khuapi sungah kialpi tung hi. Miphak ki kulh kongpi lutna-ah om uh a, Khuapi sungah lah ann omnawn lo a, a puksi veve ding i hih ciangin galte phualah pai ni ci-in kikum uh hi. Hih galte kianga a pai hun uh pen Puahphatna-ah Zingsang phalvaak tuung ci a, Mang Lai Siangtho (TEV) ah, Zingsang phalvaak tung ci loin, Nitak khuamui kuan (as began to get dark) ci hi.\n5. Esther 4:16d : Ngeina ahihloh hangin, kumpipa kiangah ka va pai ding a, ka sih leh zong a si ka hi mai ding hi ciin dawng hi. Ahih hangin Lai siangtho sunga kammal minthang mahmah, Ka sih leh zong a si ka hi mai ding hi cih thu pen Puahphatna sungah hong kihel nawn lo mawk hi.\n6. Jeremiah 38:14a : Kumpi Zedekiah in kei hong sam a, Topa biakinn kongkhak tumna-ah a hong sam hi. Tedim Lai Siangtho-ah kumpi Zedekiah in kamsang Jeremiah pen, Topa biakinn kongkhak tumna-ah samdanin gen a, Mang Lai Siangtho (NIV) ah ahih leh, Topa biakinn kongkhak tumna-ah hi loin, Topa biakinn kongkhak thumna-ah sam (Third entrance to the Temple of Lord) danin genzaw hi.\n7. Mangmuhna 12:4a : A mei tawh vanah a om aksi seh sawm suah seh khat vatkhia-in, leilak denna hi. Mangmupa Johan in vanah lim lamdang gulpi san, a lian mahmah khat mu hi. Tua gulpi-in a mei tawh, vanah a om aksi, seh sawm suah seh khat vatkhia-in, leilak denna hi ciin Tedim Lai Siangtho in gen a, ahih hangin Mang Lai Siangtho (NIV) in sehsawm suah seh khat ci loin, Seh thum suah seh khat vaatkhia (a third of the star out of the sky) ciin gen hi.\nThukhupna : Tedim Lai Siangtho pen maan lo, cihna hi loin,a teite zong khial thei a,a khetna lamah zong a kikhial omhikha ding hi. Tedim Lai Siangtho (Puahphatna) sungah min kilaih tampi om hi (Gtna. Judah - Jew). Tedim Lai Siangtho sunga Ni, Kha, leh Kum te banah, nambat pen Lai Siangtho dang (Mizo, English) sunga tawh a kituak lo tampi tak mah om hi.\nCourtesy: LAITAI, July & August 2011, pp. 40-41, Editor Rev. Suan Khan Thang, Zomi Baptist Churches, Champhai, Mizoram, India.\nThupi sa-a kong teikhiat hi ei.\nPermalink Reply by Tg. Thangno on March 26, 2012 at 2:03pm\nTua a kikhial na te pen Kawllai, Lai lai(Hakha) Tedim teng beek a kibang hiam? kibang peuhmah leh pen Kawlgam bup liinglawng sak zo ding Satan nasepna lianpi hi ding hi. Hong thahat peuhmah ka sak mah hi. Free a LST bu tuazah hawm khia zo cih pen Satan in Lai Siangtho zang a na hong sem taktak ta hi ding hi.


url: =Dr. Do Kham tungtang innteek thuzaksakna (Oct. 14 zanlam)\nMuntuam gamtuam a om,\nIt leh ngaih, laizom U leh Nau, Nu leh Pa, Lawm leh Gual khempeuh,\nIh it mahmah, ih zahtak mahmah, ih muan ih suan mahmah, Dr. Do Kham tungtang tawh kisai vaihawmna hong kozel ungh.\nDr. Do Kham luanghawm pen Tulsa khuapi ah vui dingin innteek bangkua lampanin ka khensat uhhi. Dr. Do Kham luanghawm vuina ding Han (Cemetery) pen a kizon’san laitak hi a, zingciang (Oct. 15, 2013) in Hanmun khat kivaihawm zo dingin kilam-en hi.\nZomi buppi in Dr. Do Kham a itna lian mahmah ahih manin, amanpha mahmah itnate zahtakna leh kipsakna tawh, ama Han pen limtak in lamsak dingin ka geel uh a, bangci bangin lam ding cih pen a Han lam a vaihawmna dan tawh kituak in kikhensat theipan ding hi.\nDr. Do Kham luanghawm pen Oct. 14, 2013 ni nitak lam nai 3:00PM pawlin a kivelna Baltimore Zatopi panin Funeral Home khat ah kipuakkhin a, hih lai ka gelh laitak in, Tulsa khuapi lam ah puak theihna dingin alep laitak uh ahi hi.\nDr. Do Kham luanghawm pen Oct. 16, 2013 (Wednesday) ni nitak lam pawlin, Tulsa Vanleng Tualpi hong tu dingin kilam-en a, tua pan in, Schaudt’s Glenpool Funeral Home (719 East 141st Street, Glenpool, Oklahoma 74033) ah kisialphot ding hi. Dr. Do Kham luanghawm pen Baltimore khuapi pan Tulsa khuapi dong ahong puakna a kipan, Han ah a kivui dong pen, hih Schaudt’s Glenpool Funeral Service panin hong sem ding uhhi. Funeral Service khat a kisawl ahih manin, lamkaal ah a luanghawm kivel theilo ding hi.\nDr. Do Kham luanghawm Oct. 16, 2013 ni in Tulsa khuapi ahong tun theih a leh, Oct. 19, 2013 (Saturday) ni in vui dingin ih geel ding hi.\nDr. Do Kham phawkna (Memorial Service), a innkuanpihte leh adah akap khempeuh kihehnepna, ama tungtang a kihanthotna leh thungetkhopna hunte, Oct. 16, 17 & 18 (Wed., Thu. & Fri.) ni tengin, Jenks khuapi sung a om Newspring Family Church (2907 W. 108th Place S., Jenks, OK 74037) pawlpi biak-inn ah bawl ni ci in innteek bangkua lam panin hong cial ung. Zing ciang (Oct. 15) nitak pen Dr. Do Kham nusiat a innkuanpihte aituam hun la in, a tawl ngak theihna dingun nitak hun kigeellophot hi.\nDr. Do Kham tawh a nunung pen hun bawlna pen Oct. 19, 2013 ni in, Jenks khuapi a om, Newspring Family Church pawlpi biak-in mah-ah bawl dingin kigeel hi. Hun geelna kipelhna khat a om leh a hunlap in hong zaksak ding hi ungh. A hun (Time) leh Hungeelnate zong a kician in hong kokik nung.\nDr. Do Kham luanghawm lei ah ih tuh khitciang in, khua leh tui sung vai khatpeuh tawh akituaklo ding hun khat geel in, Dr. Do Kham phawkna (Memorial Service) leh a nuntakna pahtawina (Celebrate Dr. Kham’s Life) hun khat bawl dingin lunggulhna ka nei uhhi.\nInnteek bangkua sung panin Mary Kham leh Mangsen zong, tu ni (Oct. 14) sunkhit lamin, Dr. Do Kham zintunna leh a kivelna zato vahawh thei uh a, Palik thuneite tung panin, Dr. Do Kham van khempeuh latheita uhhi. Mary Kham leh Mangsen-te pata zong DC Area a om Zomi-te in hehnem in tu nitak na tutpih thei uhhi.\nHih lai ka gelh laitak mahin, Dr. Do Kham nau, Pa Vum Nang zong Yangon pan in Tulsa khuapi zuan dingin hong lengkhia khinta a, Oct. 16, 2013 (Wednesday) ni in Los Angeles pan Tulsa hong tung dingin kilam-en hi.\nTu nitak in, Far East Mission Church pawlpi biak-inn ah, Dr. Do Kham in anusiat, a zi a tate, a innkuanpihte leh adah akap khempeuh hehnep tutpihna hun khat kibawl a, hun leh vai bawlnate anuai UStream mun ah Video in kisuaksak hi.\nInnteek bangkuate in lungdam kohna pulak ding lei tampi kiba a, hih laikhak pen thuzaksakna bek ahi hi. Kicinlahna khempeuh itna tawh hong telsiam un.\nTutung hizah hong zaksak nung ei.\nOctober 15, 2013. 2:30AM.


url: =ZIUSA kipawlna pan Dahna Pulakna: Lia Cing Lun Kim in hong nusia\nDahna Pulakna : Lia Cing Lun Kim (Kum 2 leh Kha 6)\nKentucky State, Bowling Green khuapi a teng, Kaptel khuami Pa Langh Hau Cin (Songput) leh Nu Vung Lam Cing-te tanu, Lia Cing Lun Kim in Nov. 6, 2013 ni, zingsang lam nai 4:00PM pawlin, a innsung a lupna panin a leitung nuntakna hong nusiatsan ahih manin, a it a nu leh a pa tawh a kibang in, Zomi Innkuan USA kipawlna, Executive Committee pawl kidah mahmah hi.\nLia Cing Lun Kim in a hong nusiat laitak in kum nih leh kha guk a phapan ahih hangin, a damlai hun sung teng, a kamsia mahmah tanu khat ahih manin, kikhasia phadiak hi. Amah pen Malaysia gam a suak hi a, a nu gil sung pan a suah laitak in haksatna tuak ahih manin, nausuahna pan damlohna ngah a, a hehpih huai nauno khat ahi hi. A innkuan un US gam a hong tun uh sawt nailo ahih manin, hici bangin tuahsiatna hangin kilung hihmawhpih mahmah hi.\nLia Cing Lun Kim hong nusiatna hangin adah akap, a nu a pa leh meeltheih tanaute, khua leh tui a kipan a pawlpi mite khempeuh tung ah Anungta Pasian in hehnepna hong tung henla, nisim maban azom zo dingin thupha hong piahen ci in thu ka ngen uhhi.\nLia Cing Lun Kim luanghawm pen Nov. 8, 2013 (Friday) ni kivuibawl ding a, amah tawh hun nunung pen zingsang nai 8:30AM a kipan in J C Kirby & Son Funeral Chapel ah kinei ding a, ZMBC pawlpi in hong vuisak ding hi.\nHun leh vaite tawh kisai hita leh, hehnepna sigalna a puak nuam peuhmah in, Zomi Innkuan Kentucky kipawlna Secretary Pa Thang Khawm Pau(Tel. 270-217-9593, Email. joseptpau@gmail.com) tungtawn in kikan thei ding hi.


url: =Syria galkapte leh apawlte’n Aleppo nawk cihtak in nawk ~ TK Lian :: ZOMI DAILY\nposted on 6 December 2016 at 4:55 pm Lomkholna: News, Syria, Thangkhanlian, World\nDec. 6, 2016: Aleppo khuapi Syria kumpi leh a pawl ten rebelste khut sung panin laksak zo takpi ding hi cih hong kitel pian ciangin nitumna gam ten zan in UN Security Council resolution ah ni sagih sung kikaptuahna khawlsakna ding (truce) thukimna neih ding hi a cih hangun Russia leh China in veto zangin dal uh hi. Syria galkap leh a pawl ten rebelste ukna Aleppo nawk cih takin nipi kal thum nawk ta uh a, seh thum suah seh khat kiim la-in zan in Aleppo nisuahna lam a om Qadi Askar la uh hi.\nSyria galkapte tu-in Aleppo-a kulh sang tawh ki-umna khuapi (citadel) panin 800 metres gamla ah om ta uh a, rebelste ukna 60% la khin zo uh hi ci-in Al Jazeera reporter Stefanie Dekker in ci hi. SOHR in zong tu-in Syria galkapte leh a pawl ten al-Shaar kiim umcih zo ta uh hi ci hi. Rebels ten galvan kicing nei nawn lo uh a, al-Shaar a humbit nuam hangun lauhuai mahmah ta a, a humbit nuam teitei uh leh al-Shaar kiim teng tawh a kizopna teng khahsuah ding uh hi ci-in SOHR director Rami Abdel Rahman in ci hi.\nSyria galkap leh a pawl ten Aleppo nisuahna lam leh nitumna lam panin rebelste nawk uh hi. Syria galkapte al-Shaar lut ta uh a, zan khuavak in kikapna om a, tu-in zong kikaptuahna nasia lai mahmah hi ci-in Turkey pansan ulian leh Aleppo-a rebel group Fastaqim tawh kizopna nei Zakaria Malahifji in Reuters news agencyte kiangah gen hi.\nRebels pawl dang Aleppo-a om Nour al-Din al-Zinki group kici ten bel Syria galkap ten mun tampi panin hong nawk uh a, al-Shaar ah hong khauh mahmah ding uh a, ahih hangin hong umcih nai lo uh hi ci hi. Jabha Shamiya kici rebelste ulian khat in bel Syria galkap ten al-Shaar kiim teng leh a kizopna kiim teng la ta uh a, Karm al-Jabal leh al-Shaar pen a kikhahsuah bangin kituat ta hi ci-in Reuterte kiangah ci hi.\nRussia in zan in UN Security Council resolution truce veto zangin a kidalna pen a beisa bangin ceasefire thukimna kineihpih leh rebels ten kigawmna leh thauvui thautang kaihkhopna dingin hun lem la kik ding uh ahih manin Russia leh US a kiho ding vai siang zaw hi ci hi.\nSyria buaina tawh kisai Russia in UN Security Council resolution 2011 panin guk vei leh China in nga vei veto zangin a dalna hi ta a, Security Council members 11 ten bel ceasefire neih ding thukim uh hi. A beisa nipi kal thum a kipanin Aleppo lak kikna dingin kikaptuahna hangin mi 319 (naupang 44 kihel) in sihna tuak ta hi ci-in SOHR in gen hi.\nRelated: Malaysia inn kilamsan khat tungpan Crane kiasuk ~ ZD\nRussian Foreign Minister Sergey Lavrov in Russia leh US in [Jabhat] Fateh al-Sham pen ‘terrorist’ organisation ci-in kiciamteh ahih manin Aleppo panin a kihep khiat kei uh terrorist bangin kibawl ding hi ci hi.\nSource: Al Jazeera News and Agencies / Thang Khan Lian\nPrevious: Haksatna i cih ciangin ~ Hau Za Cin\nNext: Chinese President Xi in galkapte kiangah galdo dingin kithawi sa in om ung ci ~ TK Lian\nPhelkhai keh ~ Lian Tuang\nJerusalem khuapi ah mi 4 kithat, mi 6 liam\nNCA Thu Ki Lung Himawh


url: =Launa le lungmuanna ~ Lian Tuang :: ZOMI DAILY\nposted on 12 August 2017 at 4:39 pm Lomkholna: Liantuang, News, Zomi\nKawlpi Micro zumpi ah ka duty laitak 2007 kum September kha a ka thuahkhak thu khat ahi hi. Kawlpi micro pen telephone kizopna zumpi ahi hi. Tedim, Hakha, Falam, Tamu, kawlpi leh Myanma gamsung gampua kizopna phone khempeuh a kilen ahi hi.\nTedim Phone line kisai\n2007 kum September ni khat khuahun hoihlo ahih manin Falam le Tedim Micro zumte in set khak uh hi. Zingsang nai 10: 00 am pan akikhak pen sun 12:00 pm ciang kihong kik pan hi. Falam le Hakha line pen kingah kik pah a, Tedim phone line pen ong kingah thei nawnlo hi. Zum le zum kihona ( order wire )bek kingah in phone line ngah thei mahmah lo hi.\nTedim phone line pen Thuamvum mualdawnah micro Tower khat ki koih a tua tungtawnin Tedim phone line a kizangthei ahi hi. Kawlpi zum, thuamvum zum le Tedim zum ka vek un ka bawlbawl uh hangin nitak khuamial dong Tedim phone line ka ngah zo mahmah kei uh hi.\nSet a kisiatna pen Thuamvum pan hi cih a kitel ciangin a bawl dingin ka siate in nang va paito mai in zumpihte khatpeuhpeuh tonpih in ong ci ngiau hi. Tua hun pen nitak nai 8:30 pm hi ta hi. Guah zu gelhgelh hi.\nKa thangpai lua\nKa lawmte a om sunsun lah zu kham khin lailai hi. Tua bek hi loin “Tedim phone line kibawl ding aih teh ka duh bangbang nong nekpih masak loh phamawh ding hi” ong ci pah malam uh ahih manin ka thangpai pong in keikia bek nai 9:00 pm in thuamvum pai ding ka paikhia vingveng hi.\nGuah tam pian ahih manin tuipuan ka silh hangin tawlkhat sungin ka kawtkim veve hi. Theizang le kawlpi kikal ah mawtaw tawh khat vei bekbek ka kituah hi. Apai suk a paito om mahmah lo hi. Theizang ka tun ciangin ka khuadam lua mahmah ta ahih manin ansaite ah tawmvei mei awi ning ka cih leh inn na kikhak gai khin ta hi.\nKhuadamlua ka khut kongkaw dekdek ahih manin cycle engine ah ka khut ka hai zelzel hi. Tua bangteng tawh 11:00pm in Taingen khua ka tungto hi. Taingen Exchange zum ah dutyte pong in minute 15 khawng ka khawl hi. Ka khuadamlua mahmah in khualumna ding khat peuhpeuh ong vaihawmsak un, ci kawm in ka puanteng suahkhia in a tui ka suksuk hi. Lenggah tui thawlnih ong pia uh a, thawlkhat ka sang hi.\nBangmah kimu lo\nLenggah tui kampi nih khawng ka dawn pah a, ka puanteng silhkik in ka pai kik pah hi. Guah zu ngelhngelh ahih manin Taingen khuakhung ka tun ma in a kipumsil mah bangin ka kawtkim dikdek leuleu hi. Taingen khuakhung panin guah tam nawn loin phin seuhseuh ta hi.\nAhi zongin huih vot lua mahmah leuleu hi. Tua kawm kal ah meipi kiphut ahih manin bangmah kimu thei mahmah loin damdam in ka kin litlit hi. Khuadak leng mial lua mahmah ahih manin mitsi leng khua a vakzaw ding tawh kibang liang hi.\nKa dipkua lua\nThuklai lamka ka tun ciangin meisah lua in nihvei khawng lam ka pial dektak hi. A nih veina ciangin bang hang hiam cih theiloin ka dekmul ong tho in lau cihtakin ka lau hi. Lehtai dingin ka kitawi hi. Khe tawh tai ding ka cih leh bangmah kimu thei nawnlo ahih manin ka cycle mah ka len tentan hi.\nKilehlenglah nai tuanlo tawlkhat pai laileng Akluai tungzo ding kaihteh ci in tuak bangbang a tuak hi ning cih kawmin damdam in ka kipan leuleu hi. Nai khat khawng ka paikhit ciangin Akluai pam kultal lampi beina lui gei ka tung phei ta hi. Tua lai ka tun ciangin ka mai mahmah lam nihna khawng khatah a tang lela nih ka mu hi.\nKei zong cycle khawlsak in a mei tawh kap in ka enen hi. A tang lela pen khat veivei ciang phia zelzel hi. Meikai lua ahih manin ka tel zo mahmah kei hi. Ka dikkua in ka lu ong khang hanhan hi. Lehtai ding lah ngapnawn mahmah lo ka hih manin lamsak maw lamkhang khat zawzaw ah tai ding bek ka ngaihsun ta hi.\nTua bangin suttai ding maw totai ding maw ka cih hangin khuamial lua in bang mahmah kimu theilo ahih manin cycle gei ah tawlkhat ka ding dide hi. Ka lawmte tonpih loin keibek ka pai vatvat se zong ka kisik mahmah hi. Tua laiah khauvak dong ngak ding cih lah zingsang nai 2:00am hi pan ahih manin ka cihna ding mahmah ka thei nawn kei hi.\nSih leh sih\nA tang lela pen enen leng khat veivei gol semsem khat veivei neu semsem in phia zelzel hi. Hih bangin khuavak ngakleng khuadamsa in kisi mai ding aihteh sih ding veve ka mai phul phei mai ning ci in ka khensat hi. Cycle tung kahto in damdam in ka hawl phei leh tua a tang lela pen a gei mahmah ka tun ciangin ka tel muh pan hi. Sialtal khat na hi tazen hi.\nCycle zong khawlsak man nawn loin ka tuakziau a, ka tha neihzah in ka awng gawp hi. Ka awm sung ka lungsim sunga om zah in minute 5 sungbang awnggawp in ka kapgawp hi. Ka tha bei dikdek ahih manin sialtal gei ah khephah zeizai in ka tu suk hi. Tawlpi khat sung tuabangin ka tu cip hi.\nLauna pan lungmuanna\nTua khit ciangin damdam in khua ka phawkkik a, thukhat ka ngaihsun kha hi. Gamsa le Sialte nangawn lau het loin hih bangin om hithiat thei ahihleh kei zong bang hangin sidek in lau laizang ding ka hiam ci in kei le kei ka kidong kikkik hi.\nHih sialtal lungmuang takin a om hithiat sak Pa in keimah ong Kempa ka Pasian mah hi lo hiam. Amah in leitung vantung khempeuh uk a, a mial penpen na mun zong a uk Pa hi lo hiam. Topa aw hih lai ah keikia kisa in ka laulua hi ci in a gingkhia in thu ka ngen valval hi. Tua ciangin ka launa teng ong bei hanhan hi.\nSialtal tungah zong lungdam ka ko phapha hi. Nuam taktak ing lawm aw, lungmuang taka na om hithiat ka muhteh ka launa teng beimang ta hi. Tua hi kei leh ka lauluat manin ka phulna ding thei loin a silum dektak ka hi ci in 4 vei 5 vei bang ka gengen hi.\nMaban zom to\nTua khit ciangin cycle phong kik in damdam in ka pai leuleu hi. Tua a kipan bangmah ka launawn mahmah kei hi. Thuamvum mualdawn pen 3:30 am in ka tung hi. Tua lai ah ka zumpihte khat le palikte nih na om uh hi. Ka khua a dam mahmah lam ka kiphawk kik panpan hi.\nKa puanteng kawt sitset ahih manin suahkhia in meiset tunggah ka pho hi. Ka sep ding teng ka sem pah samsam hi. 5:00am in ka zo hiau hi. Ka puan teng silh kik in Tedim ka pai suak a, 7:30 am in inn ka tung hi. Lian Tuang\nPrevious: Naungek suakcil khat vankhak bangin tuamcip in tagah kepna puaksak\nNext: ZAM Thupuak :: 13 August 2017 (Cidamna tawh kisai theihhuai pawlkhat)


url: =Zomi Nam Ni thu By - J. Thang Lian Pau @ Zolawkta , Zomi Namni la . - Laibu Saal\nHome > Thuluui/Articles > Zomi Nam Ni thu By - J. Thang Lian Pau @ Zolawkta , Zomi Namni la .\nZomi Nam Ni thu By - J. Thang Lian Pau @ Zolawkta , Zomi Namni la .\nFebruary 20 ni Zomi Nam Ni hi.\nZomi namni Lasa ; Ginlian Hangzo and Muan Hangzo\nFebruary 20 ni pen Zomi Nam Ni ahi hi. Hih ni hong piankhiatzia leh a deihnate i telna dingin British-te ukna pan suahtakna i khuat cil hun pan kipan i gen kul ding hi.\nI theihsa bangin Zomite pen British-te hong khan ma-in namdangte ukna nuaiah ki-om ngei lo hi. British-te hong khan ciangin Kawlte gam la masa uh a, Rakhine leh Mon-te pen Kawlte uksa ahih manin Kawlte tawh uk khat suah hi. Hong nung lak Zomi, Kachin leh Shan gamte pen Burma Province sungah hong koih uh hangin Kawlte uksa kihi lo ahih mah bangin a tuamin hong uksuak uh hi. Tua ahih manin British ten hong nutsiat ding ciangin zong hong lak cil lai vua i dinmun ciat zuiin thu hong khen sawm uh hi.\nTua hi a, British ten suahtakna hong piakdan ding tawh kisaiin khamtung gam (Zomi/Chin, Kachin, Shan) leh zanggam (Burma proper) teng gawm khawmin khatvei thu-a suaktasak ding maw, a tuam ciatin suahtakna pia a, gam tuam ciat phutsak ding, ahih keileh khamtung gam teng siit laiin British kumpi mahin uk lai ding, cih pen deihteel theihna hong pia ciat hi.\nZomi ten suahtakna a tuama la thei kimlai ‘Minam kim dinmun kikimna leh kum 10 khit cianga paikhiat kik theihna’ thukhun bulphuhin Kachin, Shan, Kayah, Kayin leh Kawl-te tawh suahtakna lak khop leh gam khat phuhkhop (Union) pen Zomite ading zong limci veve sa-in thukim uh hi. Tua gam pen Union of Burma ci-in leh parliamentary democracy system tawh kivaipuak dingin zong thukim lai uh hi. Tua bang teng tawh 1948, January ni 4 niin suahtakna i ngah hi. (A kimin gen leng sau lua ding ahih mana kong tomkaih hi)\nHih teng zawh ciangin Zomite sungah buaina hon khat cian lai hi. Tua pen Vuamtu Maung leh Capt. Mang Tung Nung-te makaihna tawh 1948, February 19-22 sung Falam khua-ah Zogam bup minam khawmpi samin kingaihsun hi. Tua-ah Zogam MP teng (mi guk), Chin Hills Inquiry Commission member teng (mi thum), ukpite, hausate leh khawk tuamtuam pan tangmite kihel uh a,Burma President U Sao Swe Taik in zong hong uap hi.\nKhawmpi-a vaihawmna-ah Burma thukhunpi in parliament, Upper House (Chamber of Nationalities or Lumyosuh Hluttaw) a Zogam (Chin Special Division) aiawh ding pen ukpite hi ding hi, ci-a a geel pen deih loin Zomi mipite teelkhiat ngiat tangmi puak zaw dingin khensat uh hi. Democracy system tawh kivaipuakna ta ding i hih manin Chin Hills Regulation Act zong phiat pah dingin khensat uh hi.\nKhawmpi thu khensatnate in ukpite kimanna nei nawnlo suaksakin leh a phiatna hong suaksak pah hi. Hih in ukpite cimtakna leh democracy kivaipuakzia diktak Zogamah a kikhun theih nang zong kawk hi.\nA tunga thute i et ciangin 1948, February 20 ni pen gam leh minam vaia Zomite lunggulhna teng tangtut khit theih ‘Ni’ a hihna hong lang hi. Suahtakna gim a nam pan kipana malak tohtohna teng tawh a thu kipeh ahi hi. Ukpite phiat theih ni ahih man beka Zomi Nam Ni ci-a kiphawkden leh ki-ai hi lo hi.\nTua hi a, 1948, February 20 ni pen Zomite lunggulhna teng tangtut khit theih ni ahih manin pahtawi ding leh phawkden ding hoihsa-in 1950, October 9 niin Zo Zum (Chin Affairs Council) in February 20 ni pen Zomi Nam Ni dingin kipsak ahi hi. Tua tawh kizuiin Zo Zum makaihna tawh official-in Zomi Nam Ni a khatvei kizatna 1951, February 20 niin Mindat khua-ah kibawl in, tua takah Kawlgam Prime Minister U Nu in zong hong uap hi.\nZomi Nam Ni vaia buainate 1948, February 20 ni pen Zomite lunggulhna teng tangtut khit theih ni, ci mah ta leng, Aung San kithahna leh Gen. Ne Win ii kumpi kahnate hangin i hamphatna teng kibuaksuah kik khin hi. Tua ahi zongin Zomi Nam Ni i neihna in Minam Khat i hihna hong lak veve ahih manin a manphatna kiam tuan lo hi.\nZomi Nam Ni in minam khat i hihna hong kipsak ahih mah bangin, i minam hong melhmang nuam leh ciampel Kawl makaite in Zomi Nam Ni melh ding hanciamin hih bangin panla tou nilouh uh hi. 1956 kumin Chin Affairs Minister Pu Za Hre Lian hun lai-in Zomi Nam Ni pen December ni 4 ni hihsak ding a sawm manin 1958 kum dong buai lawh hi. Revolutionary Council kumpi hun, 1966 kumin BSPP Party, Mindat Unit Organiser U Myint Thein in Zomi Nam Ni pen February ni 9 ni hihsak ding leh a min zong Chin Special Division Day cih dingin hanciam kik hi. Zogam in State a ngah zawh, 1975 kumin Chin State Council zum in February 20 ni pen Chin State Ni cih ding gingsak leuleu hi. 1981 kum panin Kawlgam kumpi in Zomi Nam Ni zat limlim phal nawn lo ta hi.\nAhi zongin tu dong kuama’n a ni khek zo tuan lo, kham zo tuan lo hi. Hih bangin Zomi Nam Ni in ze-etna tuamtuam tuaktuak mahleh leitungah Zomite a om sung cik mahin mang zo ngei nawnlo ding hi.\nZomi Nam Ni deihna leh i zatdan ding?\nZomi Nam Ni in minam khat i hihna hong kipsak hi. Mizoram in zong a state ngah ni dingin February ni 20 ni a teel se manin i minam ni thupisak seem hi. Tua hi a, Zo suan teng minam khat i hih mah bangin bang gam bang gamah om mah ta leng i minam ni i zat ciat ding hi.\nZomi Nam Ni in Zomite lunggulhna teng tangtut theihna dinga malakna teng khempeuh kawk hi. Tua ahih manin Zomi Nam Ni a zang mimal kimin Zomite lunggulhna teng a tangtung theih na’ng i hanciam ciat ding hi. Kawlte hong ukcipna hanga i gamvai i sai thei kei zongin, i minam kingakna khat hi ding ahi gam thumna tungte mi khawsuak hi dinga i seek i pattah kul ding hi.\nZomite lunggulhnate a tangtung theihna dinga malakna tuamtuam omte i pulakkhiat ding leh pahtawi taakte i pahtawi ni ding ahi hi.\nZomite lunggulhnate tangtut theihna dinga malakna-ah a kihel ngei teng phawkna leh nuntaakna a beilawhte suunna ni-in i zat ding hi.\n1948, February 19-22 a Zogam bup minam khawmpi-ah mipi 5000 kihel cih pen a man mah diam? Mi 1000 khawng hi zaw dinga ka upna kong pulak ngei khin hi.\nZomi Nam Ni pen ukpite phiatna phawkna ni bek ahi diam?\nZomi Nam Ni zatdan pen a tangthu gen bek tawh i hunsak diam?\nZomi Nam Ni pen Khuado pawi banga cultural day banga zat ding ahi diam?\n“A suakta gam leh a khawsuak minam phuh zaha nasep thupi leh haksa om lo hi”\nZomi Nam Ni pahtawi nopna tawh,\nJ. Thang Lian Pau # Zolawkta\nPhone : +91-8802856178\nItem Reviewed: Zomi Nam Ni thu By - J. Thang Lian Pau @ Zolawkta , Zomi Namni la . Description: Rating: 5 Reviewed By: Cinpu Zomi


url: =Switzerland ah nupa kopkhat amancipzawh kum 75 ciangin aluanghawm kimupan :: ZOMI DAILY\nSwitzerland ah nupa kopkhat amancipzawh kum 75 ciangin aluanghawm kimupan\nposted on 19 July 2017 at 9:32 am Lomkholna: News, Sawltak, World\nSwitzerland gamsung ah abeisa kum 75 hunlaipek in amangcip nupa kopkhat te ii aluanghawm ki mukhiakik cih AFP pan kiza hi. Tua nupa tepen abeisa 15 August 1942 hunlaipek in amangcip uh hi a, akizonzon hangin kimuzo vetlo hi. Gamsung ah gancing in apaina panin amangthangcip kici hi.\nAhi zongin tuate ii aluanghawmpen Swiss Alps tuikhal kawmlak ah kimukhiata hi ci’n Swiss Media te’n pulakkhia uhhi. Glacier 3000 ski resort panin thunei khatin agenkhiatna ah tua nupa te ii aluanghawm pen abeisa Thursday ni in aki mukhia cihi.\nSwiss Alps tuikhalkawm ah aki mukhia hi a, anikteen puansilh tepen abeisa Second World War hunlaipek in akisilh te ahihi. Tuikhal kawmkal ah awkcip, kiasuk uh hiding in ki ummawh a, tua tuikhal tetawh hoihtak in ki bilhcip ahih manin aluanghawm zong asiatding zahin sialo cihi.\nTua tuikhal te khuahun siatna, khuahun lumna hangtawh tuisuak in aki nilkhiat ciangin hih abeisa kum 75 hunpek in amangcip nupa te ii aluanghawm aki mukhia ahihi.\nHih nupa te’n ta pasal 5 leh numei 2, akigawm in ta 7 anei uh ahihi. Anu apa amancip ciangin kizongzong in, kimuzo mahmahlo ahih manin atate pen tagah kepna “Foster Homes” khatah kikoih hi.\nTua atate lakah Marceline Dumoulin akicipa pen anu apa amancip in kum 4 bekbek hipan hi. Tuapa ii genna ah ka khantawn un tawlngalo, tatsaklo in kazonzon uh, bangthu pianghiam cih katheihnop mahmah uh kanu kapa thupen akician in theikhia taktakta kahih manun lungkim mahmah ung ci’n genkhia hi.\nVideo: 75 Years After Disappearance, Couple’s Frozen Bodies Found On Glacier In The Swiss Alps\nNikhatni ciangin kanu kapa te amau adingin sihvuina “Funeral Service” khat bawlsak theiding cih ka lamet mahmah uhpen, tu’n bawlsakthei taktak tading hi ung ci’n atanu kum 79 aphakhin Marceline Udry-Dumoulin inzong genkhia hi.\nKanu kapa te sihvui hunpawlna ah puanvom peuhmah siksawm vetkeng, puan akang sitset sikding hi’ng. Banghanghiam cihleh puankang in lametna cih limlak a, abeisa kumsawtpi lamet beilo, lametna tawh kazonzon uh kanu kapa te luanghawm muta kahih manun, Funeral Service ah midang te silhbang in puanvom silhlo in, puankang kasilh dinghi ci’n genkhia hi.\nRelated: American Singer “Ariana Grande” in Manchester ah Concert abawl laitak puakkham, mi 19 si, 50 liam\nKum 75 sung azonzon uh anu apa te luanghawm mukhiata, a tate bangzah in alung akimzen tam?\nAbeisa in amangthangcip Malaysia Airline MH370 tungah atuangkha Passengers te ii innkuanpih te thuakdan tawh kibang khading hi. Simaw, hingmaw cih theihcianna omlo in, leitung ah kikhenpen thuakbaih hetlo khading hi. Sawltak #zomidaily\nPrevious: Penang Highway tungah nupa omkhawm ci’n thumanlo agelhkhia te kikansan\nNext: Malaysia gamsung ah palik khatin azudawnpih alawmte khat thautawh kap\nEtlawm Mual Kuam Len Nupa ~ Dr. Dongno\nKingaklah Lua Kha Zel ~ T. Sawm Lian\nGanhing nagawn in ata note nusialo ~ Nang Khan Pau


url: =Nu Piang Ngaih Don tawh mei kizom, Zomite’ theihding thu pawlkhat :: ZOMI DAILY\nposted on 14 August 2016 at 5:29 pm UTC+9:30 Lomkholna: Mangkhup, News, Zomi\nA masa in Nu Piang Ngaih Don hong tuahsiat zawh nungah Zomi Innkuan Singapore makaite in a theih kholh loh uh hangin, a theih hunhun in Zomi sanggam khat itna leh thu khualna tak tawh ka thei kha kei uh cilo-in na vaan, na buaipih in tu aa ciang hong tutpih manin ZIS makaite leh a gim a tawl, a munmun a om Zomi khempeuh pah tak huai leh mawhpuak te zo kasa mahmah hi. Kawlgam panin zong Zomi makai a dawldawl a omte leh Zomite in zong ih hihna man nuntak gimnam leh khan toh vai kasa hi.\nKa gennop bulpi pen tu in kong gen ding hi. Mi hoih pu hoih pawl khat a om mah bangin a hoihlo a, sum nei khollo a, nasem cial nuam leh a bawlsia nuam pawl khat om uh hi. Hih bang dan ki bawlsiatna pen tu a zaha sih nadong a hih loh hangin tu tawm a kipan hilo a, 1993 kum pek Singapore ka om lai uh a, kipan khin zo nahi hi. 1993 pan 1998 kum nga huam sungin Kawlgam pan Work permit tawh Agent pawl khat te’ hong puak numei leh pasal a boss(a pute) leh Agentte’ khem leh bawlsiat mi 10 bang huh in ka hon khia ngei hi.\nA tamzaw pen minam tuamtuam sanggam Falam, Haka, Kawlte leh Zomi kihel a, sawm lakah giat bang ka theih ngei loh vive ahi hi. A Agent te in kei hong thei ahih manin kei hong hilh khol het lo in hamsatna na tuah leh Sia Mang Khup na sam un ci pong mawk in, a dong tuah teh hong ko pan uh hi.\nPawl khatte pen Kawlgam pan a Agent fee khempeuh a laksa hi napi, Singapore a tun teh, a nasepna pan na dok thuah lai uh a, S$400 a san ding lak panin S$300 dokin S$100 bek ngah lai uh hi. A nasep na pan khawl nuam leh zong phallo in a Passport kepsak in pia nuamlo uh hi. Pasal pawl khat bang Construction nasem ahh manin an zong kham takin ne zolo uh a, gawng semsem in a cimawh mahmah zong om hi.\nTua bek thamlo in inn nasemte hi ta leh Construction nasemte hi ta leh a innlam leh midang peuhmah contact sak lo mawk uh hi. Pau siamlo uh ahih manin zing leh nitakin hap den, tawng den uh ahih manin lungsim neu, lungleng mahmah uh hi. Inn nasem pawl khat bang a kha sum ding S$ 300 hong pia nung ci-in ciangtan pong uh a, Kha 6 pan kum khat kikal bang a khasum pia lo uh hi.\nInn nasem pawl khat bang an kham takin pialo lo uh a, a pong moh koih zah bang a dal sim liangin, a tate’ nek khawng pen a nasem nu ngawh lai uh hi. Lupna zong pialo uh a, lam paina(Hallway) khawngah lumsak lai uh hi. Tua banga a khum cip ciangin pawl khat bang nuamsa lo in taisim sawm leh taisim uh a, eimi leh Kawlte pawl khat in a tuamtuam tawh na khelbawl(Cianphaan) lai uh ahih manin Kawlgam pan a paima a mi hoih mahmah kimlai Singapore tun teh mi gina lopi suak thei hi. Kei tuah khak nasemcial (Employer) lakah India mi tam phadeuh a, Sente(Chinese) zong kihel hi.\nTua ahih manin ka Zomi pih nu leh pa sanggam te aw, sum leh paii zong deih huai in khangto nuam mah hihang. Ahi zongin na khat peuhpeuh sep ding leh khualzin gam vak ding ih sawm ciangin a nung a ma ding ngaihsun khawm a, gel leh sep dingin kong hanthawn nuam hi. A hoih pen ding ih deih mah bangin a hoihlo pen ding zong ngaihsun khol a, a hih theih laiteng ki gin kholh ding ahi hi. Tua ahih manin gamsung gampua a zin nuamte leh na nau, na tu na tanu, na tapa a zinsak nuamte in a nuaia thu teng ngaihsun leh ki gin kholh ding thu tawm kong hawmsawn nuam hi.\n1. Na pai nading khua leh gam thu na theih tawpin a omzia kan masa in.\nNa pai nading gam te’ pau leh ham, nang nasep ngah theih dingte leh nai tha, ni tha, khasum om zia, a minam, mi khem thei leh zuau thei om maw omlo, koici ki kep ding, khuahun, kumpite thu pom zia cihte a kilawm ciang khat theih sawm in.\n2. Na pai nading Khua, Gam tawh kisai kizop theihna(Information) kan masa in.\nNa pai nading khua, gamah huhna khat peuhpeuh deih lecin, na koh na nget theih ding mel theih, mel theih na neih kei leh zong contact theih ding khat peuhpeuh ii phone nambat leh information khat teitei kan masa in. Gentehna in: Zomi kipawlna makaite leh Zomi khat peuhpeuh. Na dong tuah ciang na kan pat sawm leh ziakai lua thei hi. Tuhun ciangin Cell phone ol mahmah ahih manin a ki zang thei cell phone lei masa pen in. Na tun nading khua, gamah Kawlgam palai zum(Embassy) te phone nambat leh cimawh dongtuakte’ huh nget theihna phone te kan masa in.\n3. Na pai nading khua, gam na tunma or na tun phet in na muan pen leh na innkuan pihte na phone nambat leh na omna address theisak pah in.\nNa tun phet in na kansa mel theih or kipawl nate na tun lam theisak inla, na muan leh na vai leh masuante zong ki kuppih in a kisam bangin huhna ngen in. Tu ciangciang Zomi tampite in gamdang a pai ciangin a ut na mun tung peuh leh na khempeuh a baih ding sa in kuamah zong theisak selo uh a, a hak sat ciang bekin thei sak pan uh hi. Tua pen lem taktak khollo thei hi.\n4, Gamdang pai theih nading Agent na cial leh zong a zia a tong theihsa, banglo khat hi leh na nungzuih theih dingte kan masa in.\nMi pawl khat in a muanhuai sangin sum tawm phatuam zaw tel khial uh a, tuak khial leh nungzuih thei nawnlo uh hi. Zomi Agent te in zong a hizo ding ahih nak leh midangte sang tamzaw lak loh ding hanciam huai hi. Mi pawl khat in a thu nung ding ngaihsun lo in a theih ngeiloh mi namdang khawng cial thei uh a, tua mah bangin Agent pawl khat zong thu nung ding khual lo in mi tampi sum leh pai tungtangah khem thei uh hi. Tua bang dante sawt ki mang lo zaw hi.\n5. Na Nasepna(Employer) te in hong khem hong simmawh loh nadingin a muanhuai leh na muan khat a om lam thei sak in.\nA diakin inn nasemte leh Contruction worker te in a pute sim mawh a thuak loh nading leh a kisap hunin huhna a nget theih dingin mel theih or kipawlna muanhuai khat a\nneih lam a pu ten a theih ding thupi mahmah hi. Ahih theih leh a hunhun in kimu kiho ding zong thupi mahmah hi.\nGamdang pai nading tawh kisai-in theih huai tampi om lai thei ding a, tutungin hizah ciphot ni. A theisa zong tampi om kha dinga, a thei nailo khat leh nih a om khak leh cih deih sak na tawh hih bang dan bawl siatna ih tuak nawn loh nading deihna tawh kong hawm sawn hi. A theisiam leh a zang siam dingin Pasian in thupha hong pia tahen.\nZomite aading Deih sakna tawh,\nPrevious: Rev. Dr. Kam Cin Hau tawh Chicago Crusade bawlna ah sapna\nNext: Malaysia gamsung thuthang (14 August 2016)


url: =Pasian in Khialhna bawl ngei lo | April 17 ~ MUC\nPasian in Khialhna bawl ngei lo | April 17\nAdmin 8:40:00 PM Articles, MISSION NEWS\nTRINIDAD AND TOBAGO April 17\nCrystal White, 32\nCaribbean tuikulh a om naupang tampi in min neu nei ciat uh hi. Crystal White in Catherine ci-in minneu nei hi. Ahi zongin mikim in Polly ci uh hi. Bang hang hiam cihleh Catherine in kii deih lua banah kamtam mahmah khat hi. Crystal in sanggam numei khat nei a Rochelle ci hi. Ahi zongin mite’n Mopsi ci-in sam uh hi. Bang hang hiam cihleh amah pen gawng mahmah khat hi.\nCrystal pa in Meisia nu ci-in sam hi. Ni khat Trinidad khuano Cumuto ah nitak khat inn sung kahlei tungah a tut laitakin a pa in khe beng in “Mi melsia nu” ci-in sam hi. Crystal a hehsuak mahmah hi. Sanginn ah sangnaupangte khat le khat min tuamtuam tawh kisam uh a, ahi zongin a pate un a tate uh min tuam khat tawh a sap uh ciangin naupangte heh uh hi. “Kei ka melsia kei” ci-in Crystal nial hi. A pa in tua bangin a pau, bang mah ngaihsun lopi-in a pau khiat khak hi.\nA pa in, “Nang pen ka tate lak pan mel sia penpen hiteh” ci hi. Crystal a heh suak semsem hi.Amau unau sawm pha uh hi. Tu-in Crystal in tua bangi melsia ci-in kisapna hangin a lungkia mahmah hi. A pa kampau in a tanu nunzia tampi kikhelsak hi. Amah in lungkiatna tawh kidimin amah leh amah kithah ding ngaihsunsun hi. An zong nei lo tui zong dawn lo-in tua bangin omcip hi. Tua bangin om hi lehang gawng semsem dingin ka mel hoih zaw ding hi, ci-iin ngaihsun hi.\nNisim a sangtuahsial a lupna inn sunga limlang mai-ah ki-en den hi. “ Bang hangin ka tal gol lua hi ding hiam,” ci-in lungkia-in a khitui luang hi. “ Bang hangin na ha gol lua hiam? Bang hangin thau lua na hiam? ci-in dotna bekbek hong lut hi. Ni khat limlang mai-ah dingin lungkia-in a et laitakin radio panin la kihong khat ngai kha hi. “ Na mel a sia hi lo hi; na mel hoih hi,” ci-in phawk tawntung in” ci-in hopihna dan khat a za hi. Pasian in a lamdangtakin a hong bawl ihi hi. Nang in Jesuh Khrih ta na hi hi.” Hih kammalte in Crystal lungsim lawngkha hi. “ Pasian in a lamdangtakin hong piansak ka hihleh bang hangin siatna tawh kidim ka hiam? Pasian in sep khialh khat nei hi ding hi,” ci-in a ngaihsun hi.\nCyrstal in nakpi-in kap zaw semsem hi. Pasian kiang pan mawhmai ding ngen hi. Dahna khituite leh lungkhamna khituite in nuamna khitui hong suak kik hi. Midangte gen bangin nungta lo-in amah mah in Khrih mu dingin khensat hi.\nKum 17 a cin ni-in nidang bang nawn lo-in a ngaihsutna khempeuh kikhelin Jesuh mit tawh amah mah ki-en a, nidangin a siatnate amuh hangin tu-in nuamna bek tawh kidim hi. Late 139: 14 sung bangin “ Nang kong phat ding hi. Bang hang hiam cihleh nangmah in a lamdangin kei nong piangsak a, na nasepna khempeuh in lamdang hi. A lamdang nangma nasepnate in vangliatna tawh kidimin om na hihlam mu thei hi; tua hun a kipan Cystal in annek kipan hi. Mehteh mehgah tuamtuam gawmkhawmin mehtui-in bawl hi. Tua hun a kipan man nei lo bangin ngaihsutna khempeuh beisiang hi. Nuntak nading thu a omlam phawkpha sansan hi.\nLungkia-in om nawn lo-in na khempeuh Pasian khut sungah muanna tawh nungta hi. Pasian sungah muanna tawh nungta-in a nuntakna in nuamna tawh kidim hi. Pasian kiang pan a ngah nuamna kuamah in a lakkhiatsak thei kei ding hi, cih khamuang hi. Mi khat peuh in ama min a lawh ciangin bangmah awlmawh nawn lo hi. A pa in melsia nu ci-in a sap hangin, Pasian bawlsa ahihna kiphawkin hoihna tawh a piansak ahihna, Pasian tanu khatin a omna phawkin bangmah lunghimawhna nei nawn lo hi.\n“Hih bangin ka nuntak pen Pasian hong bawlsa hi. Pasian in hong bawl khial hi lo hi, cih ngaihsutna tawh kidim hi.\nTu-in Crystal in kum 33 pha khin a, pawlpi makai khatin omin Pasian in nate a bawlna-ah bawl khial cih peuhmah om lo ahih manin lungneu nading thu om lo ahihlam khangnote a hanthawn phapha hi.\n“Ka neulai-in mite nawlkhin thuakin maimialin ka om hi, ci hi. Pasian in kei adingin ngimna nei-in a hong piansak ahih manin tua bang mahin Pasian in zong mimal khat ciat adingin ngimna khat nei ahihna thu midangte tungah ka pulaak hi, ci hi.\nTuma kum thumlai-a Sabbabth School sumpi in, Crystal sangkahna university of the Southern Caribbean, Trinidad leh Tobago cihte ah nuntak khuasak hoih zawk nading ngimna tawh “center of influence” innpi khat kibawl hi. Hih mun panin Pasian nasem ding khangno tampi kipantah hi.